text:
Fia fe Biblia—Agbalẽsɔsrɔ̃ me Dɔwɔnu Ðedzesi Aɖee
Fia fe Biblia—Agbalẽsɔsrɔ̃ me Dɔwɔnu Ðedzesi Aɖee
MELIA ho le Spain ɖo ta Italy-fukpoa dzi le fe alafa 16 lia fe gɔmedzedze. Agba xɔasi aɖee wòtsɔ—Komplutensia Biblia si Le Gbe Vovovowo Me siwo katã kloe wota tso fe 1514 vaseɖe 1517 me lae. Kasia ahom sesẽ aɖe dze tutu. Melia me dɔwɔlawo wɔ ɖesiaɖe be melia naganyrɔ o, gake wofe agbagbadzedzewo zu dzodzro. Melia kple efe agba xɔasia siaa nyrɔ.
Afɔku ma na wòva hiã be woagata Biblia si Le Gbe Vovovowo Me fe yeye. Christophe Plantin, amesi nye agbalẽtala bibi aɖe la, lɔ̃ xɔ dɔ sesẽ sia be yeawɔ. Ehiã kesinɔtɔ gã aɖe fe kpekpeɖeŋu hafi wòate ŋu awɔ dɔ gã sia, eyata ebia Spain-fia Philip II, be wòada megbe na dɔ sia wɔwɔ. Hafi fia la nawɔ nyametsotso la, ebia aɖaŋuɖoɖo tso Spain gbalẽnyala geɖe gbɔ; amesiawo dometɔ ɖekae nye Biblia-nyala xɔŋkɔ Benito Arias Montano. Amesia gblɔ na Fia Philip be: “Menye ɖeko dɔ sia wɔwɔ anye dɔ wɔwɔ na Mawu eye wòaɖe vi na Katolikoha si le xexeame godoo la ko evɔ o, ke ahe ŋutikɔkɔe hã vɛ na wò fia, Amegã Bubutɔ, ahana woade bubu wò ŋkɔ ŋu.”
Komplutensia Biblia si Le Gbe Vovovowo Me fe yeye si me woto hegbugbɔ ta la anye ŋgɔyiyi bubu si woawɔ le agbalẽsrɔ̃nyawo me, eyata Philip tso nya me be yeado alɔ Plantin bliboe wòawɔ efe dɔa. Philip tsɔ *dɔ gã nyadri si nye Fia fe Biblia alo Antwerp Polyglot la xexlẽ to eme fe dɔa de asi na Arias Montano be wòawɔ.
Polyglot Biblia tata dɔa fe ŋgɔyiyi nɔ vevie na Philip ale gbegbe be wòbia be woaɖo Bibliaa fe axa ɖesiaɖe ɖe ye yeaxlẽ ato me. Ke hã Plantin medi be yealala vaseɖe esime wotsɔ Biblia tso Antwerp yi Spain na fia la wòaxlẽ ato eme ahaɖɔ wo me vodadawo ɖo ahatrɔ wo agbɔe hafi woatae o. Eyata esi wota Biblia la hafi Philip fe asi ka efe axa gbãtɔwo fe ɖewo. Le ɣeyiɣi siawo katã me la, Montano nɔ Biblia la xlẽm to eme kple ŋkubiã, eye agbalẽnyalagã etɔ̃ siwo tso Louvain kpakple Plantin fe vinyɔnuvi fewuivi na kpekpeɖeŋui ŋutɔ.
Mawu fe Nya Lɔ̃la Aɖe
Arias Montano ɖe dzi ɖi nɔ Antwerp gbalẽnyalawo dome. Alesi wòdana nu geɖe kpɔna nyuie hafi kpɔa nyawo gbɔe la na efe nu lé dzi na Plantin, eye wova zu xɔlɔ̃ kplikplikpliwo le wofe agbe me ŋkeke mamlɛawo katã me. Menye ɖeko wonya Montano be enye agbalẽnyala bibi o, ke wonyae hã be elɔ̃ Mawu fe Nya la vevie. * Esime wònye ɖekakpui la, edi vevie be yeawu suku nu kaba ale be yeate ŋu atsɔ ye ɖokui aɖo anyi bliboe asrɔ̃ Ŋɔŋlɔawo.
Arias Montano susui be ne woɖe Biblia gɔme tso gbe aɖe me yi bubu me la, ke ele be woaɖe nya ɖesiaɖe si le gbe gbãtɔa me la gɔme pɛpɛpɛ alesi wòanya wɔ. Eyata edze agbagba ɖe nyawo gɔme wosɔ pɛpɛpɛ kple ŋɔŋlɔgbãtɔa, eye esia awɔe be nusi ŋutɔŋutɔ le Mawu fe Nyaa me nasu exlẽla ɖesiaɖe si. Montano wɔ ɖe Erasmus fe mɔfiamenya dzi, amesi xlɔ̃ nu agbalẽnyawo be “woaɖe gbefã tso Kristo ŋu pɛpɛpɛ abe alesi wòle le ŋɔŋlɔ gbãtɔawo me ene.” Ƒe alafa geɖewoe nye ema va yi si amewo mete ŋu se gbe gbãtɔ siwo me Ŋɔŋlɔawo nɔ la me o, elabena Latingbe me Bibliawo gɔmesese sesẽ na wo ŋutɔ.
Alesi Woɖo Nuwo Ðe Gbe Vovovowo me Biblia sia Mee
Arias Montano xɔ blema asinuŋɔŋlɔgbalẽ siwo katã Alfonso de Zamora fo fu heɖɔ wo me vodadawo ɖo wotsɔ ta Komplutensia Biblia si Le Gbe Vovovowo Me la eye wòzã wo le Fia fe Biblia la tata me. *
Ðe woɖoe gbã be Fia fe Biblia la nanye Komplutensia Biblia si Le Gbe Vovovowo Me fe tata evelia ko hafi, gake eva de ŋgɔ wu ema. Komplutensia Biblia mee woɖe Hebrigbe kple Helagbe me ŋɔŋlɔ siwo le Septuagint Biblia me la tso tsɔ de Biblia yeye sia me; azɔ wotsɔ nya yeyewo kple megbenya gbogbo aɖewo kpee. Mlɔeba la, babla enyi mee wota Gbe Vovovowo me Biblia yeyea ɖo. Biblia la tata xɔ fe atɔ̃, wodze egɔme tso fe 1568 va wu enu le fe 1572 me—enye ɣeyiɣi kpui aɖe ŋutɔ le alesi eŋuti dɔ wɔwɔ le nyadrii ta. Mlɔeba la, wota ɖekaɖeka 1,213.
Togbɔ be wogblɔ be fe 1517 me Komplutensia Biblia si Le Gbe Vovovowo Me nye “agbalẽtata me nuŋɔŋlɔwo fe aɖaŋudɔ kple ŋɔŋlɔawo ŋutinunya fe ŋkuɖodzi” hã la, Antwerp Polyglot yeye si wota la nyo wu gbãtɔa le mɔ̃ɖaŋu ŋudɔwɔwɔ gome eye eme nyawo me kɔ wu. Enye ŋgɔyiyi bubu si wowɔ le agbalẽtanyawo gome, eye nusi gaɖe dzesi wue nye be eya dzi koŋ ye wokpɔna tsɔ ɖea Biblia bubuwo gɔme.
Tsitretsiɖeŋu si Tso Mawu fe Nya la fe Futɔwo Gbɔ
Mewɔ nuku o be etefe medidi hafi Biblia gɔmeɖeɖe nyui sia ŋuti futɔwo va dze gaglã o. Togbɔ be papa la da asi ɖe Antwerp Polyglot la dzi eye be Arias Montano nye agbalẽnyala aɖe si ŋuwodea bubui ŋutɔ hã la, wotsɔ nya ɖe eŋu le Ŋutasẽʋɔnudrɔ̃fea. Tsitretsiɖeŋulawo gblɔ be dɔ si wòwɔ la na wòva dze be Latin gɔmeɖeɖe yeye si Santes Pagninus ta la sɔ kple Hebrigbe kple Helagbe gɔmeɖeɖe gbãtɔawo wu Vulgate Biblia, si gɔme woɖe fe alafa geɖe do ŋgɔ la. Wotso Montano nu hã be ewɔ numekuku tso gbegbɔgblɔ gbãtɔ siwo wozã tsɔ ŋlɔ Biblia me kple susu be yeana Biblia gɔmeɖeɖe sia nanyo wu—evɔ wosusui be xɔsegbegbee nuwɔwɔ nenema nye.
Ŋutasẽʋɔnudrɔ̃fea te tɔ ɖe edzi gɔ̃ hã be “Fia la fe megbedada na dɔa mehe bubu gobi aɖeke vɛ nɛ o.” Wogblɔ be eve yewo be Montano medo Vulgate Biblia si dzi woda asi ɖo la fe ta ɖedzi o. Togbɔ be wotso enu kple nya siawo hã la, womete ŋu kpɔ kpeɖodzi gobii aɖeke si dzi woanɔ te ɖo abu fɔ Montano alo efe Gbe Vovovowo me Biblia la o. Mlɔeba la, Fia fe Biblia va nɔ ame geɖe si eye wòva zu Biblia nyui aɖe si wozãna le yunivɛsiti geɖe.
Eva Zu Dɔwɔnu Vevi aɖe le Biblia Gɔmeɖeɖe Me
Togbɔ be menye ɖe wota Antwerp Polyglot la be amesiame nazã o hã la, eva zu dɔwɔnu nyui aɖe na Biblia gɔmeɖelawo le etata vɔ megbe ɣeyiɣi kpui aɖe ko. Abe Komplutensia Biblia si Le Gbe Vovovowo Me si do ŋgɔ nɛ ene la, Antwerp Polyglot la wɔ akpa vevi aɖe le Ŋɔŋlɔawo fe akpa siwo nɔ anyi ɣemaɣi la ɖɔɖɔɖo me. Ekpe ɖe gbegɔmeɖelawo ŋu hã wose gbe gbãtɔawo gɔme nyuie wu. Dɔ sia ɖe vi na amesiwo ɖe Biblia gɔme ɖe Europatɔwo fe gbegbɔgblɔ geɖe siwo koŋ ame geɖe dona me. Le kpɔɖeŋu me, The Cambridge History of the Bible ka nya ta be gbegɔmeɖela siwo ɖe King James Version (La Bible du roi Jacques), alo Authorized Version, si amewo nya nyuie la gɔme le fe 1611 me la zã Antwerp Polyglot la wònye dɔwɔnu nyui aɖe le blemagbewo gɔmeɖeɖe me. Fia fe Biblia la hã wɔ akpa vevi aɖe le Gbe Vovovowo me Biblia vevi eve siwo wota le fe alafa 17 lia me la me.—Kpɔ aɖaka si nye “Biblia Siwo Le Gbe Vovovowo Me.”
Nusiwo nyo le Antwerp Polyglot la ŋu dometɔ ɖekae nye be ena Europa gbalẽnyalawo fe asi va ka Hela Ŋɔŋlɔawo, si gɔme woɖe ɖe Aramgbe me, zi gbãtɔ. Wotsɔ Aramgbe me gɔmeɖeɖe ma da ɖe Latingbe me tɔ aɖe si gɔme woɖe nya ɖe nya nu la xa. Nusia si wotsɔ kpee la nye dɔwɔnu ɖevi aɖe si nɔ Biblia sia me, elabena Aramgbe nye gbe gbãtɔ siwo me woɖe Kristotɔwo fe Hela Ŋɔŋlɔawo ɖo la dometɔ ɖeka. Ƒe alafa evelia M.Ŋ. fe asinuŋɔŋlɔgbalẽwo dzie wokpɔ tsɔ ɖe Aramgbe me gɔmeɖeɖe sia gɔme le alafa atɔ̃lia M.Ŋ. me. Le The International Standard Bible Encyclopedia fe nya nu la, “wolɔ̃ ɖe [Aramgbe me gɔmeɖeɖe xoxo si nye] Peshitta la dzi be woazãe atsɔ ado gɔmeɖeɖe yeyewo kpɔ ɖa be wosɔ hã. Enye agbalẽ xoxo kple nuŋlɔɖi vevi siwo gblɔ blematɔwo fe kɔnuwo ŋuti nya la dometɔ ɖeka.”
Atsiafu dzeagboa alo Spaintɔwo fe Ŋutasẽʋɔnudrɔ̃fea fe tsitretsiɖeŋua mete ŋu xe mɔ na Komplutensia Biblia si Le Gbe Vovovowo Me, si ŋu wogbugbɔ trɔ asi le wòlolo wu eye wotae le fe 1572 me heyɔe be Fia fe Biblia la o. Ke hã Gbe Vovovowo me Biblia si wota le Antwerp fe ŋutinya nye kpɔɖeŋu bubu si fia agbagba siwo ŋutsu dzianukwaretɔwo dze be yewoaʋli Mawu fe Nya la ta.
Ŋutsu ɖokuitsɔsavɔla siawo nya alo womenya o, wofe veviedodonu na nyatefe si le Yesaya fe nyagblɔɖia me la dze. Yesaya ŋlɔe anye fe akpe etɔ̃e nye esia be: “Gbe funa, eye sefofo yrɔna, ke mía Mawu fe nya anɔ anyi tegbee.”—Yesaya 40:8.
[Etenuŋɔŋlɔwo]
^ mm. 4 Wova yɔe be Fia fe Biblia elabena Fia Philip ye da megbe na etata, kple Antwerp Polyglot, elabena wotae le Antwerp dugã si nye Spain Fiaɖufea fe akpa aɖe ɣemaɣi me.
^ mm. 7 Ebi ɖe Arabgbe, Helagbe, Hebrigbe, Latingbe kple Aramgbe, siwo nye gbe vevi atɔ̃ siwo wozã le Gbe Vovovowo me Biblia sia me la me vevie. Enya nu tso tomenukuku, atikeŋutinunya, dzɔdzɔmeŋutinunya, kple mawuŋununya hã ŋu nyuie, eye wòzã ŋutete siawo le Biblia sia fe megbenyawo me alesi dze.
^ mm. 10 Ne èdi numeɖeɖe tso alesi Komplutensia Biblia si Le Gbe Vovovowo Me ɖe dzesii ŋu la, ke kpɔ Gbetakpɔxɔ, April 15, 2004.
[Nya si ɖe dzesi si le axa 13]
“Mía Mawu fe nya anɔ anyi tegbee”
[Aɖaka/Nɔnɔmetata siwo le axa 12]
BIBLIA SIWO LE GBE VOVOVOWO ME
Federico Pérez Castro, agbalẽnyala si tso Spain ɖe nu me be: “Polyglot Bibliae nye Biblia si me nyawo le gbe vovovowo me le. Gake ne míagblɔe ŋutɔŋutɔ la, enye Biblia siwo me nyawo le gbe gbãtɔ siwo me Ŋɔŋlɔawo le me. Ne alea wòle la, ke Biblia Siwo le Gbe Vovovowo me la mesɔ gbɔ o.”
1. The Complutensian Polyglot [Komplutensia Biblia si Le Gbe Vovovowo Me] (fe 1514-17), Papatenɔla Cisneros ye da megbe na etata le Alcalá de Henares, le Spain. Babla adee mee wota Biblia sia ɖo, eye gbegbɔgblɔ ene mee nyawo nɔ le eme: Hebrigbe, Helagbe, Aramgbe kple Latingbe. Ena Biblia gɔmeɖela siwo nɔ anyi le fe alafa 16 lia me fe asi ka Hebrigbe kple Aramgbe me Ŋɔŋlɔ siwo dzi wonɔ te ɖo ɖe Biblia gɔme yi gbe bubuwo me.
2. The Antwerp Polyglot [Antwerp Biblia si Le Gbe Vovovowo me] (fe 1568-72), Benito Arias Montano ye to eme eye wòtsɔ Kristotɔwo fe Hela Ŋɔŋlɔawo me Peshitta gɔmeɖeɖea kple Hebri Ŋɔŋlɔa fe akpa aɖewo si gɔme Jonathan ɖe yi Aramgbe me kpe ɖe Komplutensia Biblia si Le Gbe Vovovowo Me la ŋu. Woxɔ Jacob ben Hayyim fe Hebrigbe me ŋɔŋlɔawo kpɔ edzi ɖɔ Hebrigbe me ŋɔŋlɔ siwo me ablɔɖegbeɖiɖi kple nyatamedzesiwo nɔ la ɖo. Eyata eva zu Hebri Ŋɔŋlɔawo fe tata nyuitɔ si Biblia gɔmeɖelawo zãna.
3. The Paris Polyglot [Paris Biblia si Le Gbe Vovovowo Me] (fe 1629-45), si Franseawo fe senyala Guy Michel le Jay da megbe na wota. Antwerp Polyglot la dzie wokpɔ ɖe egɔme, togbɔ be Samariatɔwo kple Arabtɔwo fe nya aɖewo hã le eme hã.
4. The London Polyglot [London Biblia si Le Gbe Vovovowo Me] (fe 1655-57), si me Brian Walton gbugbɔ to. Antwerp Polyglot dzie wokpɔ ɖe eya hã gɔme. Biblia me nya siwo gɔme woɖe ɖe Ethiopia kple Persia gbewo me xoxoxo la le Gbe Vovovowo me Biblia sia me togbɔ be gbe siawo mena Biblia la me nyawo me kɔ ɖe edzi wu o hã.
[Afi Si Míexɔ Mɔɖeɖe Tso]
Avɔ Kakɛ Kple Antwerp fe Polyglot (eve siwo le gɔmea): Biblioteca Histórica. Universidad Complutense de Madrid; Antwerp fe Polyglot (si le tamea): By courtesy of Museum Plantin-Moretus/Stedelijk Prentenkabinet Antwerpen; London Polyglot: From the book The Walton Polyglot Bible, Vol. III, 1655-1657
[Nɔnɔmetata si le axa 9]
Philip II, Spain-fia
[Afi Si Míexɔ Mɔɖeɖe Tso]
Philip II: Biblioteca Nacional, Madrid
[Nɔnɔmetata si le axa 10]
Arias Montano
[Afi Si Míexɔ Mɔɖeɖe Tso]
Montano: Biblioteca Histórica. Universidad Complutense de Madrid
[Nɔnɔmetata si le axa 10]
Agbalẽtamɔ̃ gbãtɔawo le Antwerp, Belgium
[Afi Si Míexɔ Mɔɖeɖe Tso]
Agbalẽtamɔ̃: By courtesy of Museum Plantin-Moretus/Stedelijk Prentenkabinet Antwerpen
[Nɔnɔmetata siwo le axa 11]
Miame: Christophe Plantin kple axa si dzi woŋlɔ Antwerp Polyglot la fe ŋkɔ ɖo
[Afi Si Míexɔ Mɔɖeɖe Tso]
Axa si dzi Bibliaa fe ŋkɔ le kple Plantin: By courtesy of Museum Plantin-Moretus/Stedelijk Prentenkabinet Antwerpen
[Nɔnɔmetata si le axa 11]
Etame: Mose fe Agbalẽ Evelia ta 15 lia si le akpa ene me
[Nɔnɔmetata Tsofe si le axa 9]
Axa si dzi Bibliaa fe ŋkɔ le kple Plantin: By courtesy of Museum Plantin-Moretus/Stedelijk Prentenkabinet Antwerpen
[Nɔnɔmetata Tsofe si le axa 13]
Biblioteca Histórica. Universidad Complutense de Madrid


c: text/html

text:
1 Timothée
PAULO ƑE AGBALẼ GBÃTɔ SI WÒŋLɔ NA TIMOTEO
Kpɔkplɔyiɖeme
Timoteo nye ɖekakpui aɖe si ke ɖe Kristo dzixɔse ŋu to Paulo
dzi eye wòzu kpeɖeŋutɔ vevi aɖe na Paulo le eƑe
mawunyakakadɔ la me. Paulo lɔ̃e abe eya ŋutɔ via ene. Paulo
bia tso Timoteo si be wòakpɔ hame si le Efeso la dzi. Agbalẽ
sia nye Paulo Ƒe ŋusẽdodo kple nufiafia tso hamedzikpɔkpɔ ŋuti
na Timoteo.
Emenyawo
1. Gbedoname, 1:1-2
2. Hameɖoɖowo kple hamedzikpɔlawo, 1:3-3:16
3. Nuxɔxlɔ̃ kple ŋusẽdodo Timoteo, 4:1-6:19
4. Gbedoname kple agbalẽa nuwuwu, 6:20-21
1 Nye Paulo, ame si nye Kristo Yesu Ƒe apostolo to Mawu, mia ɖela, Ƒe
gbeɖeɖe kple Kristo Yesu, miaƑe mɔkpɔkpɔ dzi la, 2 na Timoteo, vinye vavã le xɔse
la me. Amenuveve, nublanuikpɔkpɔ kple ŋutifafa si tso Mawu, Fofo la kple Kristo
Yesu, miaƑe AƑetɔ, gbɔ la, nanɔ anyi kpli wò.
Nuxɔxlɔ̃ tso aʋatsonufiafiawo ŋu
3 Abe ale si meƑoe ɖe nuwò hafi dzo yi Makedonia ene la, tsi Efeso eye nàɖo asi
ŋutsu aɖewo, ame siwo le nudada fiam la dzi be womagafia nenem nuwo o 4 tɔ te
wo be womagagblẽ woƑe ɣeyiɣiwo ɖe gliwo kple dzɔdzɔmenyatotowo ŋu o. Elabena
nu siawo hea nyahehe dzodzrowo vanɛ ɖe Mawu Ƒe dɔwɔwɔ si xɔse hena vanɛ la
teƑe. 5 Nu si metsi dzi na vevie nye be kristotɔ siwo katã le afi ma la nayɔ fũu kple
lɔlɔ̃ si tso dzi vavãwo me, eye be woƑe susuwo me nadza eye woasẽ ŋu le xɔse me.
Nufiala siawo da Ƒu le nu siawo nyanya me eye wogblẽa woƑe ɣeyiɣi nɔa nya
hem eye wonɔa nya maɖinyawo gblɔm. 7 Wodi be yewoaxɔ ŋkɔ abe Mose Ƒe sefiala
gãwo ene, evɔ woawo ŋutɔ menya naneke gobii tso Mose Ƒe seawo kple nu si wofia
mí la ŋu hafi o. 8 Se mawo nyo, zi ale si wowɔ wo ŋutidɔ abe ale si Mawu ɖoe la
ene. 9 Míenyae hã be menye ame nyuiwoe wowɔ se la na o, ke boŋ sedzidalawo
kple aglãdzelawo, mawumavɔ̃lawo kple nu vɔ̃ wɔlawo, ame makɔmakɔwo kple
mawumasubɔlawoe wowɔ se la na, ame siwo wua wo fofowo kple dadawo, na
hlɔ̃dolawo 10 na ahasiwɔlawo kple nu tovo wɔlawo, amesitsalawo kple aʋatsokalawo
kple atam dzodzro kalawo kpakple nu sia nu si tsi tre ɖe nufiafia vavãtɔ 11 si xɔ ɖe
Mawu yayratɔ la Ƒe ŋutikɔkɔenyanyui si wòtsɔ nam la dzi ŋuti.
Paulo Ƒe akpedada ɖe Mawu Ƒe amenuveve ta
12 Medaa akpe geɖe na Kristo Yesu míaƑe AƑetɔ la be wòtia nye hã abe eƑe dɔlawo
dometɔ ɖeka ene, eye wòna ŋusẽm be manye nuteƑewɔla nɛ, 13 togbɔ be meɖu fewu
le Kristo Ƒe ŋkɔ ŋuti kpɔ gɔ̃ hã. Meti eƑe amewo Ƒe agbe yome, eye mewɔ nu vevi wo
le mɔ ɖe sia ɖe si dzi mate ŋui la nu. Ke Mawu kpɔ nublanui nam elabena nyemenya
nu si wɔm menɔ la o, elabena ɣemaɣi la, nyemenya Kristo o. 14 O, míaƑe AƑetɔ la
Ƒe dɔme nyo loo, elabena efiam ale si wòle be maxɔ edzi asee eye be Kristo Yesu Ƒe
lɔlɔ̃ nayɔ menye fũu.
15 Esia nye nyateƑenya si wòle be woaɖo toe axɔe ase keŋ be, Kristo Yesu va
xexeame nu vɔ̃ wɔlawo ɖe ge, ame siwo dome menye gãtɔ le. 16 Ke Mawu kpɔ
nublanui nam ale be Kristo Yesu ate ŋu awɔ ŋutinyedɔ abe kpɔɖeŋu ene be woatsɔ
afia ame sia ame ale si wòte ŋu gbɔa dzi ɖi na nu vɔ̃ wɔla gãtɔ kekeake gɔ̃ hã ale be
woawo hã nanyae be, woate ŋu akpɔ agbe mavɔ. 17 ŋutikɔkɔe kple bubu woana
Mawu tso mavɔ me yi ɖe mavɔ me. Eyae nye Fia tso blema ke, Mawu makumakua
si womekpɔna o, eye wòyɔ fũu kple nunya. Eya ɖeka koe nye Mawu. Amen.
18 Azɔ vinye, Timoteo, esia nye nye sedede na wò. Wɔ AƑetɔ la Ƒe aʋawo
nyuie, abe ale si wògblɔ na mi be nàwɔ to eƑe nyagblɔɖilawo dzi la ene. 19 Lé wò
xɔse si le Kristo me la ɖe asi sesῖe eye ɣesiaɣi la wò dzitsinya nanɔ dzadzɛ eye nàwɔ
nu si nènya be enyo la ko. Elabena ame aɖewo gbe toɖoɖo woƑe dzitsinya eye wowɔ
nu si wonya nyuie be mele be woawɔ o. Ale mewɔ nuku be esi wogbe Mawu
nenema la wobu woƑe xɔse si le Yesu Kristo me la o. 20 Himenaio kple Aleksandro
wonye nu sia wɔlawo Ƒe kpɔɖeŋuwo. Eva nɔ nam be matsɔ wo de asi na Satana be
woahe to na wo va se ɖe esime woanyae be menyo be woaƑo ɖi Kristo Ƒe ŋkɔ o.
ɖoɖowo le subɔsubɔ ŋu
2 Eya ta mele nu xlɔ̃m be do ŋgɔ na nu sia nu la, woawɔ kukuɖeɖewo,
gbedoɖoɖawo, nyaxɔɖeakɔwo kple akpedada ɖe amewo katã ta 2 ɖe fiawo kple
dziɖulawo katã ta be míanɔ anyi le ŋutifafa kple agbe Ƒe dziɖeɖi me le mawuvɔvɔ̃
kple kɔkɔenyenye katã me. 3 Esia nyo eye wòdze AƑetɔ la ŋu. 4 Edi vevie bena ame
sia ame nakpɔ ɖeɖe eye woase nyateƑe sia gɔme be: 5 Yesu Kristo ame si va
xexeame abe amegbetɔ ene la, koe va dzra Mawu kple amegbetɔwo dome ɖo. 6 Ewɔ
esia esi wotsɔ eƑe agbe na ɖe amewo katã ta.
Esia nye gbedeasi si Mawu tsɔ na xexeame le ɣeyiɣi nyuitɔ dzi. 7 Enye
nyateƑe matrɔmatrɔ be wotiam be manye Mawu Ƒe apostolo kple nyanyuidɔgbedela si
agblɔ nyateƑe sia na dzimaxɔsetɔwo; afia wo Mawu Ƒe ɖoɖo na amewo be woakpɔ
ɖeɖe to xɔse me. 8 Eya ta medi be ŋutsuwo le afi sia afi nado woƑe asi kɔkɔewo ɖe
dzi na Mawu ado gbe ɖa, elabena wovo tso nu vɔ̃, dziku kple fuléle si me. 9
Nenema ke medi be nyɔnuwo nado awu ɖe nɔnɔme nyui me, le dzadzenyenye kple
nu dzeame wɔwɔ me, menye le atsyɔ̃ɖoɖo vivivo kple ɖa ŋɔŋɔe ƑoƑo, sikanuwo kple
dzonu xɔasiwo dodo kpakple avɔ xɔasiwo tata me o, 10 ke boŋ kple nu nyui wɔwɔ si
dze nyɔnu siwo ʋu eme be yewonye mawusubɔlawo. 11 Ele na nyɔnu be wòasrɔ̃
toɖoɖo le ɖoɖoezizi kple ɖokuibɔbɔ katã me. 12 Nyemeɖe mɔ na nyɔnu be wòafia nu
alo aɖu amegã ɖe ŋutsu dzi o, ke boŋ nezi ɖoɖoe. 13 Nu ka ta? Elabena Mawu wɔ
Adam gbã hafi va wɔ Eva. 14 Eye menye Adam Satana ble o, ke boŋ Evae eye to
esia me nu vɔ̃ va. 15 Eya ta Mawu na be nyɔnuwo nekpe fu ase veve le woƑe
vidzidzi me, ke aɖe woƑe luʋɔwo ne woxɔ edzi se, eye wonɔ agbe nyui le lɔlɔ̃ vavã
me.
Le hamedzikpɔlawo kple subɔlawo Ƒe nɔnɔme ŋuti
3 Enye nyateƑenya be ne ame aɖe di be yeawɔ hamedzikpɔla Ƒe dɔ la, etia dɔ
nyuitɔ. 2 Azɔ la, ele na hamedzikpɔla be, wòanye mokakamanɔŋutɔ, nyɔnu ɖeka ko
srɔ̃, ame si fa tu, ɖokuidziɖula, ame si ŋu bubu le, amedzrowɔla, ame si nya nufiafia
3 menye aha tsu nola o, menye ame si wɔa nu gbodogbodo o ke boŋ ewɔa nu le
bɔbɔenyenye me, menye dzrewɔla alo galɔ̃la o. 4 Ele vevie be woanye ame si kpɔa
eƑe aƑe dzi nyuie eye vi ɖotowo le esi. 5 Elabena ne ŋutsu aɖe mate ŋu akpɔ eƑe aƑe
sue la dzi be woanɔ agbe nyui o la, ale ke wòawɔ akpɔ Mawu Ƒe hame dzi?
Nuxɔxlɔ̃ na Timoteo tso aʋatsonufialawo ŋu
6 Mele be wòanye ame si Ƒe dzimetrɔɣi medidi o, elabena ne menye nenema o la,
dada ayɔ eya amea me eye wòadze anyi le ʋɔnudɔdrɔ̃ si va Satana dzi la te. 7 Ele na
hamedzikpɔla be wòakpɔ ɖaseɖiɖi nyui tso hamea godotɔwo hã gbɔ ale be mage
adze vlododo kple Satana Ƒe mɔ̃ me o.
8 Nenema kee wòle na subɔlawo hã be woanye ame siwo ŋu bubu le kple
nyateƑetɔwo, menye aha tsu nolawo kple ame siwo tia viɖe Ƒoɖiwo yome o.
9 Ele na wo be woalé xɔse la Ƒe nyateƑe detowo me ɖe asi kple dzitsinya nyui
10 Ele be woado wo akpɔ gbã eye ne naneke meku ɖe wo ŋu o la, woaɖe mɔ woawo
subɔla Ƒe dɔ.
11 Ele na wo srɔ̃nyɔnuwo be woanye ame ɖɔŋuɖowo, ke menye aha tsu
nolawo kple ameŋunyagblɔlawo o, ke boŋ woawɔ nuteƑe la nu sia nu me. 12
Subɔlawo nanye srɔ̃ ɖeka tɔwo eye dzidzɔ kple toɖoɖo nanɔ woƑe aƑewo me. 13
Kpeɖeŋutɔ siwo wɔ dɔ nyuie la, woƑe fetu anye be amewo aɖo bubu na wo eye
woawo ŋutɔ Ƒe dzideƑo kple xɔse le AƑetɔ la me hã atsi ɖe edzi.
14 Togbɔ be mele mɔ kpɔm be mava mia gbɔ kpuie hã la, mele nu siawo
ŋlɔm na mi, 15 ale be ne nye vava he ɖe megbe hã la miate ŋu anya ame siwo tɔgbi
miatia be woanye Mawu gbagbe la Ƒe hanunɔlawo, hame si lé Mawu Ƒe nyateƑe la
me ɖe asi sesῖe.
16 Enye nyateƑe be mawumegbenɔnɔ mele bɔbɔe o. Gake ele bɔbɔe le Kristo
ta, ame si va anyigba dzi abe ame ene. ɖiƑoƑo aɖeke menɔ eŋuti o eye wòdza le eƑe
gbɔgbɔ me. Mawudɔlawo subɔe eye wogblɔ mawunya tso eŋuti le dukɔwo dome.
Amewo xɔe le afi sia afi si wòyi eye wogaxɔe ɖe eƑe ŋutikɔkɔe me le dziƑo.
4 Gbɔgbɔ Kɔkɔe la gblɔe na mi kɔtee bena le ŋkeke mamlɛawo me la, ame
aɖewo le hamea me atrɔ le Kristo yome adze nufiala siwo Ƒe susuwo me gbɔgbɔ
vɔ̃wo yɔ la yome kple dzo. 2 Nufiala siawo aɖo mo ta, ada alakpa eye woadae
enuenu ale gbegbe be woƑe dzitsinya magaɖe fu na wo gɔ̃ hã o. 3 Woagblɔ be
menyo be woaɖe srɔ̃ o, eye menyo hã be woaɖu nanewo o, evɔ wònye Mawue tsɔ nu
siawo na kristotɔ siwo li ke la be woakpɔ dzidzɔ le wo ŋuti eye woada akpe ɖe wo ta
hafi. 4 Elabena nu sia nu si Mawu wɔ la nyo, eye miate ŋu aɖui kple dzidzɔ nenye
be mieda akpe ɖe eta, 5 eye miebia tso Mawu si be woayrae, elabena Mawu Ƒe nya
kple gbedodoɖa awɔe kɔkɔe.
Kristo Yesu Ƒe subɔla nyuitɔ la
6 Ne eɖe nu siawo me na ame bubuwo la anɔ wò dɔdeasi wɔm abe Osɔfo
nuteƑewɔla, si le xɔse kple nufiafia dzɔdzɔetɔ si nesrɔ̃ la ŋuti dɔ wɔm la ene.
7 Megagblẽ wò ɣeyiɣi anɔ nya hem tso susu manyatenuwo kple movinyawo
kpakple gli dzodzrowo ŋuti o. Ke boŋ zã wò ɣeyiɣiwo kple wò ŋusẽ natsɔ atu
ɖokuiwò ɖoe le gbɔgbɔ me. 8 Ame ɖokui tutuɖo le ŋutilã me nyo gake tutuɖo le
gbɔgbɔ me le vevie wu, elabena enye atike na nu sia nu si nàwɔ. Eya ta tu ɖokuiwò
ɖo le gbɔgbɔ me eye nadze agbagba be yeanye kristotɔ nyui wu, elabena eyae ava
kpe ɖe ŋuwò. Menye fifia le agbe sia me ko o, ke boŋ le agbe si ava va la me hã.
9 Esia nye nyateƑe eye wòdze be woaxɔe ase blibo 10 eye le esia tae miewɔ
dɔ heʋli vevie be míatsɔ míaƑe mɔkpɔkpɔ ade Mawu gbagbe la me, ame si nye
amewo katã Ƒe ɖela, vevietɔ ame siwo xɔ se.
Fia nu siawo eye naka ɖe edzi be ame sia ame srɔ̃ wo nyuie. 12 Mègana ame
aɖeke nabu wò ame gblɔe le wò ɖekakpuinyenye ta o. Ke boŋ nye kpeɖeŋu nyuitɔ na
wo. Na woadze nu si nèfiana kple agbe si nènɔna la yome. Na wò lɔlɔ̃, wò xɔse, kple
wò susu dzadzɛwo nanye kpɔɖeŋu na wo. 13 Va se ɖe esime mava mia gbɔ la, xlẽ
ŋɔŋlɔ Kɔkɔe la na hame la eye naɖe eme na wo; gblɔ Mawu Ƒe nya la ɣesiaɣi.
14 Kpɔ egbɔ be nèwɔ amenuvenunana siwo Mawu na wò to eƑe nyagblɔɖilawo dzi
esi hamemegãwo da asi ɖe dziwò la ŋutidɔ nyuie. 15 Wɔ nunana siawo ŋutidɔ nyuie.
Tsɔ ɖokuiwò Ƒo ɖe wò dɔwɔwɔwo me ale be ame sia ame nate ŋu akpɔ wò tsitsiɖedzi
kple ŋgɔgbeyiyi adze sii. 16 Lé ŋku ɖe nu siwo katã nesusuna kple nu siwo katã
newɔna la ŋuti nyuie. Le nu si nyo eye wòle eteƑe la me ko ɖe asi eye Mawu ayra
wò eye woawɔ ŋuwodɔ le kpekpeɖeŋunana ame bubuwo me.
Timoteo Ƒe dɔdeasi ku ɖe ahosiwo, ame tsitsiwo, kple kluviwo ŋuti
5 MègaƑo nu na me tsitsi aɖeke kple ada o, ke boŋ Ƒo nu nɛ bubutɔe, abe wò
ŋutɔ fofowòe nèle nu Ƒom na ene. Ƒo nu na ɖekakpuiawo abe ale si nàƑo nu na
nɔviwò ŋutsu lɔlɔ̃awo ene. 2 Tsɔ nyɔnu tsitsiwo abe dawòwo ene eye ɖetugbiwo abe
nɔviwò nyɔnuwo ene, eye susu dzadzɛwo ko nanɔ wò tame ɖe wo ŋu.
3 Nenye be ahosiwo mekpɔ ame aɖeke woakpɔ wo dzi o la, ekema hamea
natsɔe ɖo eɖokui dzi atsɔ lɔlɔ̃ akpɔ wo dzii. 4 Ke ne viwo alo mamayɔviwo le wo si
la, ekema ele be woawo nakpɔ wo dzi elabena ele be dɔmenyowɔwɔ nadze egɔme
tso aƑeme, eya ta ele be woakpe ɖe wo dzila siwo le hiã me la ŋuti. Esia nye nane si
dzea Mawu ŋu ŋutɔŋutɔ.
5 Hame la nèkpɔ ahosi dahe siwo tsi akogo le xexeame la dzi nenye be wole
Mawu sinu kpɔm be wòakpe ɖe yewo ŋuti, eye wole gbe dom ɖa atraɖii, 6 ke menye
ne wogblẽa woƑe ɣeyiɣi nɔa tsatsam nɔa ameŋunya gblɔm, nɔa ŋutilãmedzidzɔ ko
dim eye wogblẽa nu le woƑe luʋɔ ŋuti o. 7 Esia nanye miaƑe hame la Ƒe ɖoɖo ale be
kristotɔwo nanya eye woawɔ nu si dze.
8 Ke ame si makpe ɖe eya ŋutɔ Ƒe Ƒometɔ siwo le hiã me, vevietɔ esiwo le
eya ŋutɔ Ƒe aƑeme ŋuti o la, mekpɔ mɔ be woayɔ eɖokui be kristotɔ o. Trɔ̃subɔla gɔ̃
hã nyo wu ame sia tɔgbi.
9 Womatsɔ ahosi aɖeke Ƒe ŋkɔ ade ahosiwo dome o negbe exɔ Ƒe blaade kple
edzivɔ eye wònye ame si nɔ srɔ̃a gbɔ le nyateƑetoto me. 10 Ele be wòakpɔ ɖaseɖiɖi
nyui le amewo katã gbɔ le eƑe dɔ nyui wɔwɔ me le kpɔɖeŋu me ame si hea viawo
nyuie, lɔ̃a amedzrowɔwɔ, klɔa ame kɔkɔewo Ƒe afɔwo, kpena ɖe ame siwo ɖo xaxa
me la ŋu eye wòƑoa eɖokui ɖe dɔ nyui sia dɔ nyui wɔwɔ me.
11 Mele be woaxɔ ahosi siwo metsi o la ɖe dɔ dɔxɛ wɔla siawo dome o
elabena le ɣeyiɣi kpui aɖe megbe la woada le adzɔgbe si woɖe na Kristo la dzi eye
woagaɖe srɔ̃. 12 Ale woadze na tohehe elabena woda le woƑe ŋugbedodo
adzɔgbeɖeɖe la dzi. 13 Hekpe ɖe esia ŋuti la, ele eme be woava zu ame ɖɔewo eye
woagblẽ woƑe ɣeyiɣi anɔ ameŋunya gblɔm tso aƑe si me yi ekemɛ me, anɔ nu dem
ame bubuwo Ƒe nya me. 14 Eya ta mesusu be enyo na ahosi siwo metsi o la be
woagaɖe srɔ̃, adzi viwo, eye woakpɔ woawo ŋutɔ Ƒe aƑe dzi. Ekema ame aɖeke mate
ŋu agblɔ nya aɖeke ɖe wo ŋuti o. 15 Elabena mevɔ̃ be wo dometɔ aɖewo do le eye
Satana hamea me, kplɔ wo tra mɔe xoxo.
16 Na magaɖo ŋku edzi na wò ake be ele na ahosiwo Ƒe Ƒometɔwo be woakpɔ
wo dzi, eye mele be woaɖe asi le dɔ sia wɔwɔ ŋuti na hamea o. Ekema hamea ate ŋu
atsɔ ga si le esi la akpɔ ahosi amemanɔsitɔwo dzii.
Beléle na hamedzikpɔlawo
17 Hamedzikpɔla siwo wɔa hadɔ nyuie la, dze na bubuteƑe eve, vevietɔ esiwo kua
kutri le mawunyagbɔgblɔ kple efiafia me, 18 elabena woŋlɔ ɖe mawunya me be,
“Mègabla nu na nyitsu ne ele mɔlu tugum o.” Wogagblɔ le teƑe bubu hã be,
“Dɔwɔla dze na eƑe fetu.” 19 Ne wotsɔ nya ɖe hamedzikpɔla aɖe ŋu la, mègawɔ nya
la ŋudɔ o, negbe le ɖasefo eve alo etɔ̃ Ƒe nya nu ko. 20 Woaka mo na nu vɔ̃ wɔlawo
le hame bliboa ŋkume be wòanye kpɔɖeŋu na ame bubuwo.
21 Mele se dem na wò moveviɖotɔe le Mawu kple AƑetɔ Yesu Kristo kpakple
mawudɔla kɔkɔeawo katã Ƒe ŋkume, be nàwɔ nu sia ne hamemegã la nye xɔ̃wò vevi
loo alo menye xɔ̃wò o. Ele be woatsɔ dzidzenu ɖeka ma ko na ame sia ame. 22
Mègatsi dzi klokloklo le hamemegãtiatia me o. Wò ŋku abu le eƑe nu vɔ̃wo dzi eye
wòawɔ abe ɖe nède eƑe nu vɔ̃wo dzi ene. Kpɔ nyuie be wò ŋutɔ nate ɖa xaa tso nu vɔ̃
ɖe sia ɖe Ƒomevi gbɔ. 23 Ke hã la, esia mefia be nàtsri wain keŋkeŋ o. Ele be nano
sue aɖe ɣeaɖewoɣi abe atike ene ɖe wò dɔmeɖu la ta elabena edzea dɔ kaba kaba.
24 ɖo ŋku edzi be ŋutsu aɖewo hamemegã aɖewo gɔ̃ hã, le nu vɔ̃ gbe nɔm
eye esia le nyanya na ame sia ame. Le nu siawo me la, ate ŋu awɔ nane tso eŋuti. Ke
le go bubuwo me la, ʋɔnudrɔ̃gbe la koe ate ŋu aɖe nyateƑe dziŋɔ la ɖe go. 25
Nenema ke, ame sia ame nya ale si hamemegã aɖewo wɔ dɔ nyuie, gake ɣeaɖewoɣi
la womenya woƑe dɔ nyui wɔwɔwo o, va se ɖe ɣeyiɣi didi aɖewo megbe hafi.
ɖoɖo na kluviwo
6 Kluvi siwo nye kristotɔwo la nawɔ dɔ na woƑe aƑetɔwo kple ŋusẽ eye woabu
wo; mègana woagblɔ tso Kristo Ƒe hadɔwɔlawo ŋuti be wonye kuviatɔwo o. Mègana
Mawu Ƒe ŋkɔ alo eƑe nufiafia nazu alɔmeɖenu le nu sia ta o. 2 Ne woƑe aƑetɔ nye
kristotɔ la, esia menye mɔnukpɔkpɔ be woawɔ alɔgblɔdɔ le woƑe dɔwɔnawo ŋuti o;
ke boŋ ele be woagawɔ dɔ ɖe edzi wu elabena wole kpekpeɖeŋu nam wo nɔvi
kristotɔ kple woƑe ŋusẽ.
Timoteo, fia nyateƑenya siawo eye nàdo ŋusẽ ame sia ame be woawɔ ɖe wo
dzi.
Galɔlɔ̃
3 Ame aɖewo asẽ nu agblɔ be nya siawo mele eme o, gake wonye nufiafia dzɔdzɔe
si de blibo, wonye esiwo Kristo ŋutɔ fia eye wonye mawumegbenɔnɔ Ƒe gɔmeɖokpe.
4 Ame si agblɔ nya aɖe si ato vovo tso esia gbɔ la, ame ma nye dadala kple movitɔ.
Elabena ele gɔmeɖeɖe bubu tsɔm na Kristo Ƒe nyawo eye wòle nyahehe siwo awu nu
le ŋuʋaʋã kple dziku me la hem vɛ. Esia Ƒe metsonuwo koe anye megbeŋkɔyɔyɔ na
amewo, nyatsɔtsɔ ɖe ame ŋu, kple nu vɔ̃ɖi susu ɖe ame nɔewo ŋuti. 5 Nyahela siawo,
esiwo Ƒe susuwo nu vɔ̃ bla goŋgoŋ la, menya ale si woagblɔ nyateƑe lae o. Le woawo
gbɔ la, Agbenya la gbɔgblɔ nye gakpɔmɔnu ko. Eya ta mite ɖa xaa tso wo gbɔ.
6 Ke mawuvɔvɔ̃ kple ŋudzedzekpɔkpɔ nye viɖe gã, 7 elabena míetsɔ naneke
va xexe sia me o eye edze Ƒãa be míatsɔ naneke hã adzoe o. 8 Ke ne nuɖuɖu kple
nudodowo le mía si la, mina woadze mia ŋu. 9 Ame siwo dina be yewoazu
hotsuitɔwo la, gena ɖe tetekpɔ kple mɔtetre kpakple movidzɔdzɔ kple didi vɔ̃wo me,
esiwo kplɔa amewo yina ɖe gbegblẽ kple tsɔtsrɔ̃ me. 10 Nu tovo wɔwɔwo katã Ƒe
dzɔtsoƑee nye galɔlɔ̃, ame siwo tsi dzi ɖe gakpɔkpɔ ŋu la, trana tso xɔse la gbɔ eye
wotsɔa veve geɖe ŋɔa wo ɖokuiwoe flofloflo.
Paulo Ƒe ɖoɖo tɔxɛwo na Timoteo
11 Ke wò, Mawu Ƒe ame, si le nu siawo katã nu eye nati dzɔdzɔenyenye, mawuvɔvɔ̃,
xɔse, lɔlɔ̃, tenɔnɔ kple bɔbɔenyenye yome. 12 ʋli xɔse Ƒe ʋiʋli nyui la, lé agbe mavɔ
si woyɔ wò na esi nèʋu emeʋuʋu nyui le ɖasefo geɖewo Ƒe ŋkume la me ɖe asi sesῖe.
13 Mele didim tso asiwò le Mawu si na agbe amewo katã kple Kristo Yesu si
ɖi ɖase dzideƑotɔe le Pontio Pilato gbɔ la Ƒe ŋku me be, 14 nàwɔ nu siwo katã
wògblɔ na wò be nàwɔ la, ale be tso fifia dzi va se ɖe esime míaƑe AƑetɔ Yesu Kristo
natrɔ ava la, ame aɖeke makpɔ kpɔtsotso le ŋutiwò o. 15 Elabena ne ɣeyiɣia ɖo la,
Mawu yayratɔ, fiawo dzi Fia, aƑetɔwo dzi AƑetɔ, si koe nye Mawu ŋusẽkatãtɔ la, aɖe
Kristo afia tso dziƑo. 16 Mawu sia ɖeka hɔ̃ koe mate ŋu aku o; keklẽ gã dziŋɔ aɖe Ƒo
xlãe ale gbegbe be amegbetɔ aɖeke mate ŋu ate ɖe eŋuti o. Amegbetɔ aɖeke mekpɔe
kpɔ o eye makpɔe akpɔ hã o. Eya tɔ nanye bubu kple ŋusẽ kpakple dziɖuɖu tso mavɔ
me yi ɖe mavɔ me. Amen.
17 Gblɔ na kesinɔtɔwo katã be womegada wo ɖokuiwo eye woaɖo ŋu ɖe
woƑe ga si nu ava yi kpuie la ŋuti o; ke boŋ woƑe dada kple ŋuɖoɖo nanɔ Mawu
gbagbe si naa nu siwo katã míehiã na míaƑe dzidzɔkpɔkpɔ la mí fũu ɖeɖe ko ŋu. 18
Gblɔ na wo be woawɔ woƑe ga ŋutidɔ le dɔ nyui wɔwɔ me. Ele be woazu kesinɔtɔwo
le dɔ nyui wɔwɔ me eye woana nu hiãtɔwo faa kple dzidzɔ eye woanɔ klalo ɣesiaɣi
be woama nu sia nu si Mawu tsɔ na wo la kple ame bubuwo. 19 To esia wɔwɔ me
la, woanɔ kesinɔnu vavãwo Ƒom Ƒu ɖe dziƑo na wo ɖokuiwo. Eya koe nye agbe mavɔ
Ƒe nu si wodzrana ɖo eye megblẽna o! Ekema woanɔ kristotɔ Ƒe agbe si ɖea vi la, le
anyigba dzi afi sia hã.
20 O, Timoteo, mègado kpo nu siwo Mawu tsɔ de asiwò la wɔwɔ o. Mègahe
nya manyatanu kple ame siwo dana be yewonya nu evɔ womenyae o la o. 21 Ame
siawo bu nu vevitɔ kekeake le agbe me: Womenya Mawu o.

robotstxt: allowed

filter: keep


text:
Ezekiel
33 Yehowa fe gbe va nam be: 2 “Amegbetɔvi, fo nu kple mia deviwo+ nàgblɔ na wo be:
“‘Ne mena wotsɔ yi ɖe anyigba aɖe ŋu,+ eye anyigba la dzi nɔlawo katã tia wo dometɔ ɖeka tsɔ ɖo gbetakpɔlae, 3 eye gbetakpɔla la kpɔ yi gbɔna anyigba la dzi, eye wòku kpẽ tsɔ xlɔ̃ nu dukɔ la,+ 4 eye ame aɖe se kpẽa fe ɖiɖi, gake mewɔ ɖe nuxlɔ̃amea dzi o,+ eye yi va ɖe efe agbe ɖa la, ekema efe ʋu anɔ eya ŋutɔ fe ta dzi.+ 5 Elabena ese kpẽa fe ɖiɖi, gake mewɔ ɖe nuxlɔ̃amea dzi o. Efe ʋu anɔ eya ŋutɔ dzi. Ne ɖe wòɖo to nuxlɔ̃amea la, anye ne exɔ eɖokui* ɖe agbe.
6 “‘Ke ne gbetakpɔla la kpɔ yi gbɔna, gake meku kpẽ+ tsɔ xlɔ̃ nu dukɔ la o, eye yi va tsrɔ̃ ame* aɖe ɖa le wo dome la, ekema eya ŋutɔ fe vodada tae wòku ɖo, ke mabia efe ʋu tso gbetakpɔla la si me.’+
7 “Amegbetɔvi, metsɔ wò ɖo gbetakpɔla na Israel fe afe la be, ne èse nya tso nunye la, nàtsɔ nye nyawo axlɔ̃ nu wo.+ 8 Ne megblɔ na ame vɔ̃ɖi be, ‘Ame vɔ̃ɖi, ku kee nàku,’+ gake mèfo nu hexlɔ̃ nu ame vɔ̃ɖi la be wòaɖe asi le efe mɔ vɔ̃wo ŋu o la, ekema ame vɔ̃ɖi la aku le efe vodada ta,+ ke asiwò mee mabia efe ʋu le. 9 Ke ne èxlɔ̃ nu ame vɔ̃ɖi la be wòaɖe asi le efe mɔ vɔ̃wo ŋu, gake wògbe tɔtrɔ le efe mɔwo dzi la, ekema aku le efe vodada ta,+ ke wò la, àɖe wò agbe.*+
10 “Ke wò amegbetɔvi, gblɔ na Israel fe afe la be: ‘Miegblɔ be, “Esi míafe dzidadawo kple míafe nu vɔ̃wo do agba ɖe mía dzi, eye wona míetsrɔ̃ vɔ ɖe,+ aleke míawɔ anɔ agbe?”’+ 11 Gblɔ na wo be, “Ale Afetɔ Dziɖulagã Yehowa gblɔe nye esi: ‘Zi ale si mele agbe la, ame vɔ̃ɖi fe ku mevivia nunye o,+ ke boŋ be ame vɔ̃ɖi la natrɔ ɖa le efe mɔ vɔ̃wo dzi,+ ne wòanɔ agbe.+ Oo, Israel fe afe,+ mitrɔ, mitrɔ tso miafe mɔ vɔ̃wo dzi,+ nu ka tae miedi be yewoaku?”’
12 “Ke wò amegbetɔvi, gblɔ na mia deviwo be, ‘Ame dzɔdzɔe fe dzɔdzɔenyenye maɖee le gbe si gbe wòdze aglã o;+ eye ame vɔ̃ɖi fe nu vɔ̃ɖi wɔwɔ mana wòadze anyi le gbe si gbe wòɖe asi le efe nu vɔ̃ɖi wɔwɔ ŋu o;+ eye ame dzɔdzɔe fe dzɔdzɔenyenye hã mana wòatsi agbe le gbe si gbe wòwɔ nu vɔ̃ o.+ 13 Ne megblɔ na ame dzɔdzɔe be, “Ànɔ agbe godoo,” eye wòɖo dzi ɖe efe dzɔdzɔenyenye ŋu hewɔ nu madzɔmadzɔ la,+ ekema womagaɖo ŋku nu dzɔdzɔe siwo katã wòwɔ la dzi o, ke boŋ aku le nu madzɔmadzɔ si wòwɔ la ta.+
14 “‘Eye ne megblɔ na ame vɔ̃ɖi be: “Ku kee nàku,” eye wòɖe asi le efe nu vɔ̃ɖi wɔwɔ ŋu heva le nu dzɔdzɔe kple nu si le etefe wɔm,+ 15 eye ame vɔ̃ɖi la gbugbɔ nu si wòxɔ awɔbae la na,+ eɖo nu si wòda adzoe la tefe,+ eye wòdzudzɔ nu madzɔmadzɔ wɔwɔ hezɔ ɖe se siwo kplɔa ame yia agbe me nu la, ekema anɔ agbe godoo.+ Maku o. 16 Womagabu nu vɔ̃ siwo wòwɔ la dometɔ aɖeke nɛ o.*+ Anɔ agbe godoo,+ le esi wòwɔ nu dzɔdzɔe kple nu si le etefe ta.’
17 “Ke mia deviwo gblɔ be, ‘Yehowa fe mɔ mele etefe o,’ evɔ wònye woawo ŋutɔwo boŋ fe mɔe mele etefe o hafi.
18 “Ne ame dzɔdzɔe ɖe asi le efe nu dzɔdzɔe wɔwɔ ŋu eye wòwɔa nu gbegblẽ la, esia tae wòaku ɖo.+ 19 Gake ne ame vɔ̃ɖi ɖe asi le efe nu vɔ̃ɖi wɔwɔ ŋu va le nu dzɔdzɔe kple nu si le etefe wɔm la, esia tae wòanɔ agbe ɖo.+
20 “Ke miawo miegblɔ be: ‘Yehowa fe mɔ mele etefe o.’+ Oo, Israel fe afe, madrɔ̃ ʋɔnu mia dometɔ ɖe sia ɖe ɖe efe zɔzɔme nu.”
21 Le fe wuievelia fe ɣleti ewolia me, le míafe aboyomeyiyi fe ɣletia fe ŋkeke atɔ̃lia dzi la, ame aɖe si sí tso Yerusalem la va gbɔnye+ va gblɔ be: “Wosi du la!”+
22 Ke Yehowa fe asi va dzinye le fiẽ si do ŋgɔ na sisila la fe vava, eye wòʋu nu nam hafi amea va gbɔnye le ŋdi. Ale nye nu ʋu, eye nyemeganye mumu o.+
23 Eye Yehowa fe gbe va nam be: 24 “Amegbetɔvi, ame siwo le du gbagbã+ siawo me la le gbɔgblɔm le Israel-nyigba ŋu be, ‘Abraham ɖeka koe nɔ anyi, gake exɔ anyigba la wòzu etɔ.+ Ke esi míawo míesɔ gbɔ ta la, ɖikeke mele eme o be míawoe wotsɔ anyigba la na be míanyi efe dome.’
25 “Eya ta gblɔ na wo be, ‘Ale Afetɔ Dziɖulagã Yehowa gblɔe nye esi: “Miele lã kple ʋu ɖum,+ miewu mo dzi ɖe miafe legba nyɔŋuwo* ŋu, eye miele ʋu kɔm ɖi.+ Eye miebe anyigba la nazu yewo tɔa? 26 Mieɖo ŋu ɖe miafe yiwo ŋu,+ miewɔ ŋunyɔnuwo, eye mia dometɔ ɖe sia ɖe gblẽ kɔ ɖo na ehavi srɔ̃.+ Eya ta nu ka ta anyigba la nazu mia tɔ?”’+
27 “Gblɔ na wo be, ‘Ale Afetɔ Dziɖulagã Yehowa gblɔe nye esi: “Zi ale si mele agbe la, ame siwo le gli gbagbã siawo me atsi yi nu; matsɔ ame siwo le gbe me la ana gbemelãwo woaɖu; eye ame siwo le mɔ́ sesẽwo kple agadowo me la aku ɖe dɔvɔ̃ si me.+ 28 Mana anyigba la nazu gbegbewo fe gbegbe,+ mana efe ŋusẽ si dzi wòdana ɖo la nu natsi, eye Israel towo atsi fefle,+ ale be ame aɖeke magato wo dzi o. 29 Eye ne mena anyigba la zu gbegbewo fe gbegbe+ le wofe ŋunyɔnu siwo katã wowɔ ta la,+ ekema woadze sii be, nyee nye Yehowa.”’
30 “Ke wò amegbetɔvi, mia deviwo tɔ ɖe gliwo ŋu kple xɔmɔnuwo hele nu fom le ŋuwò.+ Wole gbɔgblɔm le wo nɔewo dome be, ‘Miva ne míase gbe si tso Yehowa gbɔ.’ 31 Woalɔ hoo ava bɔbɔ nɔ ŋkuwòme abe nye dukɔ ene; woase wò nyawo baa, gake womawɔ wo dzi o.+ Elabena nya ŋɔnɔe le aɖe dzi na wo, evɔ wofe dzi ya klẽa ŋu ɖe viɖe foɖi ŋu. 32 Kpɔ ɖa, èle na wo abe lɔlɔ̃ha si wotsɔ gbe vivi dzi hefo saŋku ɖe edzi nyuie la ene. Woase wò nyawo ya, gake wo dometɔ aɖeke mawɔ wo dzi o. 33 Ne eva eme la—ele eme va ge hã—ekema woadze sii be, nyagblɔɖila aɖe nɔ yewo dome kpɔ.”+


text:
Yehowa Ðasefo Nenie Le Xexea Me Godoo?
Aleke miewɔna nyana Yehowa Ðasefowo fe xexlẽme?
Ame siwo gblɔa Mawu Fiaɖufe ŋuti nya nyuia ɣleti sia ɣleti koe míebua Yehowa Ðasefowoe. (Mateo 24:14) Esia lɔ ame siwo xɔ nyɔnyrɔ zu Ðasefowo kple ame siwo le gbefãɖeɖedɔa wɔm togbɔ be womekpɔ xɔ nyɔnyrɔ haɖe o hã ɖe eme.
Ðe wòle be ame nadzɔ home aɖe hafi wòa Ðasefoa?
Ao. Míenɔa te ɖe ga si ame aɖe dzɔ dzi bunɛ Ðasefo, dea dɔ aɖe asi nɛ alo naa mɔnukpɔkpɔ aɖee le míafe habɔbɔa me o. (Dɔwɔwɔwo 8:18-20) Enye nyatefe hã be le ga siwo wodzɔna fe akpa gãtɔ gome la, ame aɖeke menyaa ame siwo tututu dzɔ wo o. Ðasefo ɖe sia ɖe zãa efe ɣeyiɣi, ŋusẽ kple nunɔamesiwo tsɔ doa alɔ míafe xexea me katã fe dɔa le eya ŋutɔ fe didi kple nɔnɔmewo nu.—2 Korintotɔwo 9:7.
Aleke miewɔna nyaa ame siwo ɖea gbefã edziedzi fe xexlẽme?
Ɣleti sia ɣleti la, Ðasefowo naa akɔnta tso gbefãɖeɖedɔ si wowɔ la ŋuti na wofe hame siwo me wole. Ame sia ame ŋutɔe lɔ̃na faa naa akɔnta sia.
Wofoa akɔntabubu siawo katã nu fu ɖona ɖe alɔdzedɔwɔfe si le wofe dukɔa me. Alɔdzedɔwɔfe ɖe sia ɖe ɖoa wofe dukɔa fe akɔntabubua ɖe míafe Dɔwɔfegã.
Le subɔsubɔfe ɖe sia ɖe fe nuwuwu la, * wodea dzesi Ðasefowo fe agbɔsɔsɔ gbogbotɔ siwo kpɔ gome le dɔa me le dukɔa me le fe ma me. Wotsɔa dukɔ vovovo siawo katã tɔ foa fu tsɔ bua Ðasefo siwo le xexea me godoo la fe xexlẽme. Woŋlɔa dukɔ ɖe sia ɖe fe akɔntabubuwo hekpe ɖe nutefekpɔkpɔ siwo su wo si le gbefãɖeɖedɔa me ŋuti nyatakakawo ɖe Yehowa Ðasefowo Ƒe Ƒegbalẽ me. Nyatakaka siawo dea dzi fo na mí abe ale si ko nyatakaka mawo tɔgbi de dzi fo na Kristotɔ gbãtɔwo ene.—Dɔwɔwɔwo 2:41; 4:4; 15:3.
Ðe miexlẽa ame siwo dea ha kple miafe habɔbɔa evɔ womeɖea gbefã o la hã?
Togbɔ be míexlẽa ame siawo de Yehowa Ðasefowo me o hã la, míexɔa wo atuu. Wo dometɔ akpa gãtɔ dea Kristo fe ku fe Ŋkuɖodzi si míewɔna fe sia fe la, míeɖea Ðasefowo fe xexlẽme le wɔna sia tefe valawo fe xexlẽme me eye míenyaa ame agbɔsɔsɔme si menye Ðasefowo o siwo de ha kpli mí la fe xexlẽme va se ɖe afi aɖe ya teti. Le 2021 me la, ame siwo de Ŋkuɖodzia fe xexlẽmee nye21,367,603.
Míafe Biblia-sɔsrɔ̃ fe ɖoɖoa ɖea vi na ame geɖe siwo medea míafe kpekpeawo o. Le 2021 me la, míewɔ Biblia-nusɔsrɔ̃ 5,908,167 ɣleti sia ɣleti, eye le wo dometɔ aɖewo gome la, ame gbogbo aɖewoe míesrɔ̃a nu kple zi ɖeka.
Nu ka tae dziɖuɖu fe akɔntabubuwo ɖenɛ fiana be Yehowa Ðasefowo sɔ gbɔ wu ale si miebui?
Dziɖuɖudɔwɔfe siwo kpɔa amexexlẽnyawo gbɔ biaa gbe amewo, eye wonɔa te ɖe subɔsubɔha siwo me ameawo be yewole dzi bua wofe akɔntawo. Le kpɔɖeŋu me, le Amerika la, Amexexlẽdɔwɔfea gblɔ be, yewofe “gbebiamewo fe taɖodzinue nye be yewoanya ne ame siwo wobia gbee bua wo ɖokuiwo be yewole subɔsubɔha aɖe me,” eye wògblɔ fo eta be, “yewofe akɔntabubuwo nɔa te ɖe amewo ŋutɔ fe nyagbɔgblɔ dzi, ke menye ɖe kpeɖodzi aɖeke dzi o.” Gake míawo ya ame siwo ɖea gbefã na ame bubuwo eye wonaa gbefãɖeɖedɔa ŋuti kɔnta ko míebuna be wonye Yehowa Ðasefowo, ke menye ame siwo ŋutɔ gblɔna be yewonye Ðasefowo la ko o.
^ Subɔsubɔfea dzea egɔme tso September 1 va se ɖe fe si kplɔe ɖo fe August 31. Le kpɔɖeŋu me, fe 2015 fe subɔsubɔfea dze egɔme tso September 1, 2014 va se ɖe August 31, 2015.


text:
“Wotsrɔ̃ Ku Gbidigbidi”
“Wotsrɔ̃ Ku Gbidigbidi”
TSƆE BE èxlẽ tanya si le etamea le nyadzɔdzɔgbalẽ aɖe me, le esi tefe be nàxlẽe be nyɔnuvi sue aɖe wu eɖokui. Le nyatefe me la, nyadzɔdzɔgbalẽ aɖeke meɖe gbefã nya sia tɔgbe kpɔ haɖe o. Ke hã, nya mawo dze le agbalẽ aɖe si xɔ fe akpe geɖe la me—agbalẽ lae nye Biblia.
Woɖe nusi ku nye gɔme eme kɔ nyuie le Ŋɔŋlɔawo me. Gawu la, menye nusitae míekuna me ɖeɖekoe Biblia ɖe o; eɖe nɔnɔme si me ame kukuwo le kple mɔkpɔkpɔ si li na míafe ame vevi siwo ku hã me. Mlɔeba la, efo nu tso ɣeyiɣi dodzidzɔname aɖe si me woate ŋu aɖe gbefã le be: “Wotsrɔ̃ ku gbidigbidi” hã ŋu.—Korintotɔwo I, 15:54, Nubabla Yeye La.
Biblia zã nya siwo gɔmesese le bɔbɔe tsɔ ɖe nusi ku nye me, ke menye nya siwo gɔme míate ŋu ase o. Le kpɔɖeŋu me, etsɔ ku sɔ kple ‘alɔ̃dɔdɔ’ zi geɖe, eye wòfo nu tso ame kukuwo ŋu be wole ‘alɔ̃ dɔm le ku me.’ (Psalmo 13:4; Tesalonikatɔwo I, 4:13; Yohanes 11:11-14) Wogafo nu tso ku ŋu hã be enye “futɔ.” (Korintotɔwo I, 15:26) Vevietɔ wu la, Biblia kpe ɖe mía ŋu míese nusitae wotsɔ ku sɔ kple alɔ̃dɔdɔ, nusitae amegbetɔwo kuna, kple alesi wole futɔ sia dzi ɖu gee mlɔeba gɔme.
Nukatae Ame Kuna?
Biblia fe agbalẽ gbãtɔ fo nu tso alesi Mawu wɔ ame gbãtɔ Adam, eye wòdae ɖe paradisofe aɖe me ŋu. (Mose I, 2:7, 15) Esime wowɔ Adam la, exɔ dɔdasiwo, hekpe ɖe sedede ɖeka si dzi mele be wòada le o ŋu. Mawu gblɔ nɛ ku ɖe ati aɖe si le Eden-bɔa me ŋu be: “Megaɖu eya fe tsetse aɖeke o; gbesigbe naɖu efe ɖe, ku ke naku.” * (Mose I, 2:17) Eyata Adam se egɔme be amegbetɔ ate ŋu aku. Gake ne woda le Mawu fe se dzi ko hafi woaku.
Nublanuitɔe la, Adam kple srɔ̃a Xawa gbe toɖoɖo. Woɖo koŋ gbe wo Wɔlaa fe lɔlɔ̃nu wɔwɔ, eye wokpɔ emetsonuwo. Esi Mawu nɔ wofe nuvɔ̃ me tsonuwo xlẽm na wo la, egblɔ be: “Anyi nènye, eye anyi ke nagatrɔ azu.” (Mose I, 3:19) Wozu amesiwo ŋu nu gblẽ le vevie—wozu ame madeblibowo. Wofe blibomademade, alo nuvɔ̃menyenyea me tsonue nye ku.
Amefomea, si nye Adam kple Xawa fe dzidzimeviwo katã, hã nyi blibomademade sia—nuvɔ̃—fe dome. Le gɔmesese aɖe nu la, ele ko abe dɔléle aɖe fe domee wonyi ene. Menye agbenɔnɔ si me ku kple nuxaxa mele o fe mɔnukpɔkpɔ ɖeɖe koe Adam bu o, ke efe dzidzimeviwo hã nyi blibomademadea fe dome. Wolé amegbetɔfomea wòzu kluvi na nuvɔ̃. Biblia gblɔ be: “Esiaŋuti alesi to ame ɖeka dzi nuvɔ̃ la va xexeame, eye to nuvɔ̃ me ku la va, eye nenema ku la va to amewo katã dzi yi, esi wo katã wɔ nuvɔ̃ ŋuti la.”—Romatɔwo 5:12.
“Nuvɔ̃ la Va Xexeame”
Blibomademade, alo nuvɔ̃, menye nu wokpɔna kple ŋku o. “Nuvɔ̃” fia agbenyuinɔnɔ kple gbɔgbɔ me blibomademade si fe dome míenyi tso mía dzila gbãtɔwo gbɔ, eye emetsonuwo gblẽa nu le ŋutilã ŋu. Ke hã, Biblia ɖee fia be Mawu wɔ ɖoɖo be yeaɖee ɖa. Apostolo Paulo ɖe eme be: “Nuvɔ̃ la fe fetue nye ku; ke Mawu fe amenuvevenunana la enye agbe mavɔ le Kristo Yesu, mía Afetɔ me.” (Romatɔwo 6:23) Le Paulo fe lɛta gbãtɔ si wòŋlɔ na Korinto-hamea me la, etsɔ kakaɖedzinya aɖe si wòbu nu ŋutɔŋutɔ kpe ɖe eŋu be: “Alesi amewo katã ku le Adam me la, nenema ke woagbɔ agbe wo katã hã le Kristo me.”—Korintotɔwo I, 15:22.
Yesu Kristo wɔ akpa vevi aɖe le nuvɔ̃ kple ku ɖeɖeɖa fe ɖoɖoa me. Egblɔ be yeva anyigba dzi be ‘yeatsɔ yefe agbe ana ɖe ame geɖewo fe xɔxɔ ta.’ (Mateo 20:28) Nɔnɔmea sɔ kple ame fifi, si me wobiana le be ga home aɖe koe woaxe hafi woaɖe asi le amesi wofi la ŋu. Le nya sia me la, tafe si ate ŋu axɔ mí tso nuvɔ̃ kple ku si mee nye Yesu, si nye amegbetɔ deblibo, fe agbe. *—Dɔwɔwɔwo 10:39-43.
Be woaxe tafea la, Mawu dɔ Yesu ɖe anyigba dzi be wòatsɔ efe agbe asa vɔe. “Ale gbegbe Mawu lɔ̃a xexeame bena, wòtsɔ ye ŋutɔ fe Tenuvi hena, bena amesiame, si xɔa edzi sena la, . . . wòakpɔ agbe mavɔ.” (Yohanes 3:16) Hafi Kristo naku vɔsaku la, ‘eɖi ɖase tso nyatefea ŋu.’ (Yohanes 18:37) Eye le efe dutofosubɔsubɔdɔa wɔwɔ me la, ewɔ mɔnukpɔkpɔ aɖewo ŋudɔ tsɔ ɖe nyatefea me ku ɖe nusi ku nye ŋu.
“Nyɔnuvia . . . Alɔ̃e Wòdɔ”
Esi Yesu nɔ anyigba dzi la, ekpɔ etefe ame geɖe ku. Amesiwo dome wònɔ fe ku do nuxaxa nɛ, eye enya nyuie be ye ŋutɔ hã yegbɔna kukpo ku ge. (Mateo 17:22, 23) Ðewohĩ ɣleti ʋɛ aɖewo hafi woawu Yesue exɔlɔ̃ vevi Lazaro ku. Nudzɔdzɔ sia na míekpɔ nukpɔsusu si nɔ Yesu si ɖe ku ŋu.
Ɣeyiɣi kpui aɖe le Lazaro fe kunya sese megbe la, Yesu gblɔ be: “Mía xɔlɔ̃ Lazaro le alɔ̃ dɔm; gake la meyina, bena maɖanyɔe atso alɔ̃ me.” Esi nusrɔ̃lawo ya susu be ɖeko Lazaro nɔ ɖiɖim ɖe eme ta la, wogblɔ be efe lãme asẽ. Eyata Yesu ʋu eme be: “Lazaro ku.” (Yohanes 11:11-14) Ðikeke mele eme o be Yesu se egɔme be ku sɔ kple alɔ̃dɔdɔ. Togbɔ be asesẽ na mí be míase nusi ku nye gɔme tsitotsito hã la, míenya nusi alɔ̃dɔdɔ ya nye. Ne míedɔ alɔ̃ nyuie le zã me la, míenyana alesi ɣeyiɣia va le yiyim kple nusiwo le edzi yim o elabena míele numanyamanya fe nɔnɔme aɖe me hena ɣeyiɣi kpui aɖe. Alea tututue Biblia ɖe nɔnɔme si me ame kukuwo le la mee. Nyagblɔla 9:5 gblɔ be: “Kukuawo menya naneke o.”
Yesu tsɔ ku sɔ kple alɔ̃dɔdɔ hã elabena woate ŋu anyɔ amesiwo ku to Mawu fe ŋusẽ dzi. Gbeɖeka la, Yesu yi ɖasrã fome aɖe si tɔtɔ le wo vinyɔnuvi sue aɖe fe kuku megbe teti la kpɔ. Yesu gblɔ be: “Nyɔnuvia meku o; ke alɔ̃e wòdɔ.” Emegbe ete ɖe nyɔnuvi si ku la ŋu helé efe asi, eye ɖevi la “fɔ ɖe tsi tre.” Ne míagblɔe bubui la, efɔ tso kukuawo dome.—Mateo 9:24, 25.
Nenema kee Yesu fɔ exɔlɔ̃ Lazaro tso ame kukuwo dome. Gake hafi wòawɔ nukunu ma la, efa akɔ na Marta, si nye Lazaro nɔvinyɔnu be: “Nɔviwò la atsi tre.” Etsɔ dzidefo ɖo eŋu nɛ be: “Menyae bena, atsi tre le tsitretsitsi la me le nuwuwuŋkeke la dzi.” (Yohanes 11:23, 24) Edze fã be Marta nɔ mɔ kpɔm be wole Mawu subɔla nutefewɔlawo katã fɔ ge ɖe tsitre gbeɖeka.
Nuka tututue tsitretsitsia fia? Helagbe me nya si gɔme woɖe be “tsitretsitsi” (a·naʹsta·sis) gɔmeɖeɖe ŋutɔŋutɔ fia “tsotso ɖe tsitrenu.” Efia fɔfɔ tso ku me. Nya sia dzixɔxɔse asesẽ na ame aɖewo, gake esi Yesu gblɔ be ame kukuwo ase yefe gbe vɔ la, egblɔ be: “Esia megawɔ mo yaa na mi o.” (Yohanes 5:28) Amesiwo Yesu ŋutɔ fɔ ɖe tsitre le anyigba dzi na míeka ɖe Biblia fe ŋugbedodoa dzi be amesiwo ku hele yɔdo siwo dzi Mawu ɖoa ŋkui me la afɔ tso “alɔ̃” si dɔm wole ɣeyiɣi didi aɖee nye esia la me. Nyaɖeɖefia 20:13 gblɔe ɖi be: “Atsiafu ɖe ame kuku, siwo le eme la, hena, eye ku kple tsiẽfe woɖe ame kuku, siwo le wo si la, hena.”
Ðe wole ame kuku siawo fɔ ge ɖe tsitre va agbe me eye emegbe woatsi aku amegã agaku ake abe Lazaro enea? Menye nenemae nye Mawu fe tameɖoɖo o. Biblia ka ɖe edzi na mí be ɣeyiɣi gbɔna esime “ku maganɔ anyi akpɔ o,” eyata ame aɖeke matsi aku amegã ahaku o.—Nyaɖeɖefia 21:4.
Futɔe ku nye. Amefomea fe futɔ bubu geɖewo abe dɔléle kple tsitsi ene hã hea vevesese geɖe vanɛ. Mawu do ŋugbe be yeaɖe wo katã ɖa, eye mlɔeba la, yeaɖe amefomea fe futɔ gãtɔ kekeake hã ɖa. “Futɔ mamletɔ, si woaɖe ɖa la, enye ku.”—Korintotɔwo I, 15:26.
Ne ŋugbedodo ma va eme la, amefomea anɔ agbe le blibodede me, eye nuvɔ̃ kple ku magado kplamatse ame o. Fifia kura gɔ̃ hã la, enye akɔfafa na mí be míanya be alɔ̃ dɔmee míafeame vevi siwo ku la le, eye ne Mawu ɖoa ŋku wo dzi ko la, ele wo fɔ ge ɖe tsitre le efe ŋkeke ɖoɖia dzi.
Nusi Ku Nye Nyanya Nana Gɔmesese Nɔa Agbe Ŋu
Nusi ku nye kple mɔkpɔkpɔ si li na ame kukuwo ŋuti sidzedze si me kɔ nyuie ate ŋu atrɔ míafe nukpɔsusu ku ɖe agbe ŋu. Ian, amesi fe nya míegblɔ le nyati si go ŋgɔ na esia me la, nɔ efe fe 20-awo me esime wòsrɔ̃ Biblia fe numeɖeɖe tso nusi ku nye ŋu. Egblɔ be: “Mɔkpɔkpɔ nɔ asinye ɣesiaɣi be fofonye gale agbe le afi aɖe togbɔ be eme mekɔ nam tututu o hã. Eyata esi meva srɔ̃e zi gbãtɔ be alɔ̃ ko dɔm wòle le ku me la, medzɔ dzi nam o.” Ke hã, esi Ian xlẽ Mawu fe ŋugbedodo be yeafɔ ame kukuwo la, ekpɔ dzidzɔ ŋutɔ be yeagate ŋu akpɔ ye fofoa ake. Eɖo ŋku edzi gblɔ be: “Zi gbãtɔe ma nye dzi dze eme le agbe me.” Nusi ku nye gɔmesese ŋutɔŋutɔ na efe susu dze akɔ anyi.
Clive kple Brenda fe viŋutsu Steven, si xɔ fe 21, ku le ʋufɔku si ŋu nya míegblɔ va yi le nyati si do ŋgɔ na esia me la me. Togbɔ be wonya nusi Biblia gblɔ tso ku ŋu hã la, wo via fe kuku kpata na wofe dzi gbã ale gbegbe si na wogaxana nu kokoko. Ne míagblɔe tututu la, futɔe ku nye vavã, eye egblẽa nu le ame ŋu. Nusi Ŋɔŋlɔawo gblɔ tso nɔnɔme si me ame kukuwo le ŋu ye kpe ɖe wo ŋu be wofe nuxaxa dzi ɖe kpɔtɔ vivivi. Brenda gblɔ be: “Nusi míenya tso ku ŋue kpe ɖe mía ŋu be míete ŋu ɖu nɔnɔmea dzi hafi gate ŋu ɖo ame me. Ke hã, ŋkeke ɖeka pɛ hã meva yi kpɔ si míeɖo ŋku ɣeyiɣi si Steven afɔ tso efe alɔ̃dɔdɔ me dzi o.”
“Wò Ku, Afika Wò Ti la Le?”
Edze fã be nɔnɔme si me ame kukuwo le nyanya ate ŋu akpe ɖe mía ŋu míanɔ agbe wòasɔ. Ku menye nusi gɔme womate ŋu ase o. Míate ŋu ase agbe fe vivi si me vɔvɔ̃ na futɔ sia fe ŋɔdzidoname mele o. Eye enyanya be ku maɖe míafe agbe ɖa tegbee kokoko o ate ŋu aɖe didi be míaɖu agbe blibaa le esi “agbea nu mesẽna yina o” ta ɖa le míafe susu me. Enyanya be míafe ame vevi siwo ku la le yɔdo siwo dzi Mawu ɖoa ŋkui me hele tsitretsitsi lalam ate ŋu anye akɔfafa na mí, eye aʋã mí be míadi be míayi edzi anɔ agbe.
Ẽ, míate ŋu atsɔ kakaɖedzi akpɔ mɔ na ɣeyiɣi si me Agbenala Yehowa Mawu ami ku tegbee. Yayra ka gbegbee nye esi wòahanye ɣemaɣi be míabia be: “Wò ku, afika wò ti la le? Wò tsiẽfe, afika wò dziɖuɖu la le?”—Korintotɔwo I, 15:55.
[Etenuŋɔŋlɔwo]
^ mm. 6 Esiae nye zi gbãtɔ si wofo nu tso ku ŋu le Biblia me.
^ mm. 11 Tafe la nye amegbetɔ deblibo fe agbe elabena emae Adam bu. Amegbetɔwo katã zu nuvɔ̃mewo, eyata ame madeblibo aɖeke medze axe tafe la o. Tameɖoɖo sia tae Mawu dɔ Via ɖa tso dzifo ɖo. (Psalmo 49:8-10) Ne èdi nyatakaka bubuwo ku ɖe nya sia ŋu la, ke kpɔ Sidzedze si Kplɔa Ame Yia Agbe Mavɔ Me fe agbalẽ si Yehowa Ðasefowo ta fe ta 7 lia.
[Nɔnɔmetata si le axa 5]
Adam kple Xawa fe tomaɖomaɖo he ku vɛ
[Nɔnɔmetata si le axa 6]
Yesu lé nyɔnuvi si ku la fe asi, eye wòfɔ
[Nɔnɔmetata si le axa 7]
Ame geɖe le lalam na ɣeyiɣi si me wofe ame veviwo afɔ tso alɔ̃ me abe Lazaro ene


text: 5 Ne èyina Mawu vavã la fe me la, lé ŋku ɖe wò afɔɖeɖewo ŋu nyuie;+ anyo be nàyi ake to nyuie ase nya,+ wu be nàyi aɖasa vɔ abe ale si bometsilawo wɔna ene,+ elabena womenya be nu si wɔm yewole nye vɔ̃ o.2 Wò nu megatsɔ blablabla o, eye mègatsɔ dzitsitsi fo nu le Mawu vavã la ŋkume o,+ elabena Mawu vavã la le dzifo, ke wòa nèle anyigba. Esia tae wòle be wò nyawo nanɔ ʋɛ ɖo.+3 Elabena dzimaɖitsitsi ɖe dɔ ŋu fũu akpae* nana wokua drɔ̃e,+ eye nu kpoloe fofoe ɖea ha bometsila.+4 Ne èɖe adzɔgbe na Mawu la, mègahe edziwɔwɔ ɖe megbe o,+ elabena bometsilawo fe nu menyoa eŋu o.+ Adzɔgbe si nèɖe la, wɔ edzi.+5 Ne mèɖe adzɔgbe o la, enyo wu be nàɖe adzɔgbe, gake màwɔ edzi o.+6 Mègana wò nu nakplɔ wò* ade nu vɔ̃ me o,+ eye mègagblɔ le mawudɔla* ŋkume be yemeɖoe hafi o.+ Nu ka tae nàna Mawu vavã la nado dɔmedzoe le wò nufofo ta, eye wòagblẽ wò asinudɔwɔwɔ dome?+7 Elabena ale si ko dzimaɖitsitsi ɖe dɔ ŋu fũu akpa nana wokua drɔ̃e la,+ nenema kee nu kpoloe fofo hã meɖea vi aɖeke o. Ke vɔ̃ Mawu vavã la.+8 Ne èkpɔe be wote ame dahe ɖe anyi, wobaɖa afɔ na nya dzɔdzɔe eye wotu afɔ nu dzɔdzɔe wɔwɔ me le miafe nutoa me la, megawɔ nuku na wò o.+ Elabena amegã si le ɖofe kɔkɔ ma la, ame si le ɖofe si kɔkɔ wu etɔ la li le ekpɔm, eye ame bubu siwo kɔ boo wu woawo hã li.9 Azɔ hã, wo katã wokpɔa viɖe tso anyigba la fe kutsetsewo me; anyigba la dzi nukuwo ɖea vi na fia la ŋutɔ hã.+10 Ame si lɔ̃a ga la, ga maɖi fo nɛ akpɔ o, eye ame si lɔ̃a kesinɔnuwo la, viɖe maɖi fo nɛ akpɔ o.+ Esia hã toflokoe.+11 Ne nu nyuiwo dzi ɖe edzi la, eɖulawo hã dzina ɖe edzi.+ Eye viɖe kae nua tɔ kpɔna tsoa eme, ne menye be wòakpɔe kple ŋku ko o?+12 Subɔvi ɖaɖu nu ʋɛ loo alo ɖaɖu nu sɔgbɔ o, alɔ̃ vivina nɛ, ke nu gbogbo siwo le kesinɔtɔ si la menana wòdɔa alɔ̃ o.13 Vɔ̃ gã si mekpɔ le ɣea tee nye be, nu gbogbo si kesinɔtɔ dzra ɖo ɖi la hea gbegblẽ vaa eya ŋutɔ dzi.14 Dɔ aɖe si me afɔku le lae na kesinɔnu mawo dome gblẽ, eye ne eva dzi viŋutsu la, naneke megale esi wòagblẽ ɖi nɛ o.+15 Ale si ame le amama hafi tso dadaa fe dɔ me va la, nenemae wòaganɔ ayii.+ Eye mate ŋu atsɔ nu siwo wòkpɔ tso efe dɔ sesẽ wɔwɔwo me la fe ɖeke ɖe asi ayii o.+16 Esia hã nye vɔ̃ gã aɖe: Ale si ko ame le hafi va la, nenema ko wòaganɔ ayi, ke viɖe kae le eme na ame si le dɔ sesẽ wɔm ɖe yame?+17 Azɔ hã, eɖua nu le viviti me gbe sia gbe, le dzibibi, dɔléle kple dziku geɖe me.+18 Nu si mekpɔ be enyo eye wòsɔ ye nye esi: be ame naɖu nu ano nu eye wòakpɔ dzidzɔ le dɔ sesẽ+ siwo katã ŋu wògbla ɖo wɔ le ɣea te le efe agbemeŋkeke ʋɛ siwo Mawu vavã la tsɔ nɛ me la me, elabena esiae nye efe fetu.*+19 Azɔ hã, ne Mawu vavã la na kesinɔnu kple ŋutilãmenu ame aɖe,+ eye wòna ŋusẽe be wòawɔ wo ŋu dɔ la, ele be wòaxɔ efe fetu* ahakpɔ dzidzɔ le efe dɔ sesẽ wɔwɔ me. Mawu fe nunanae esia hã nye.+20 Elabena fãa hafi wògabua* efe agbemeŋkekewo fe yiyi ŋu, le esi Mawu vavã la na efe susu katã le efe dzi fe dzidzɔkpɔkpɔ ŋu ta.+


text:
2 Jean
YOHANES ƑE AGBALẼ EVELIA
Kpɔkplɔyiɖeme:
Yohanes, ame si nye Yesu Kristo fe nusrɔ̃lawo dometɔ ɖeka lae
ŋlɔ Yohanes fe Nyanyui la kple Yohanes fe Agbalẽ etɔ̃awo
kpakple Nyaɖeɖefia hã. Nyati vevitɔ si le Yohanes fe Agbalẽ
Evelia sia mee nye ele be kristotɔ ɖe sia aɖe nanɔ agbe le
nyatefe kple lɔlɔ̃ me.
Emenyawo: 1. Gbedoname, 1-3
2. Nuxlɔ̃amenyawo, 4-11
3. Tafonyawo, 12-13
Gbedonamewo
1 Agbalẽ sia tso Hamemegã tsitsitɔ gbɔ, na hamenyɔnu lɔlɔ̃a si nye ame tiatia tɔxâ,
ame si melɔ̃na vevie la kple viawo katã. Menye nye ɖekae o ke boŋ ame siwo katã
dze si nyatefe la, 2 le nyatefe si le mía me eye wòanɔ mía me tegbee la ta.
3 Amenuveve, nublanuikpɔkpɔ kple ŋutifafa si tso Mawu Fofo la kple Yesu
Kristo Fofo la fe Vi la gbɔ la nanɔ anyi kpli mi le nyatefe kple lɔlɔ̃ me.
4 Enye dzidzɔ gã aɖe nam be makpɔ be viwò aɖewo le agbe nɔm le nyatefea
me abe ale si Fofo la de se na míi ene. 5 Eye azɔ la, nyɔnulɔlɔ̃a, menye se bubu
aɖekee mele dedem na mi o ke boŋ esi ko miese tso gɔmedzedzea me ke, mele
biabiam be mialɔ̃ mia nɔewo. 6 Lɔlɔ̃ lae nye be míawɔ ɖe efe sededewo dzi. Abe ale
si miese tso gɔmedzedzea me ene la, efe see nye be míanɔ agbe le lɔlɔ̃ me.
7 Ameblela geɖewo, ame siwo mexɔe se be Yesu Kristo va abe amegbetɔ ene
le ŋutilã me o la kaka ɖe xexeame. Ame siawo dometɔ ɖe sia ɖe nye ameblela kple
Kristo fe futɔ la. 8 Mikpɔ nyuie be nu si ŋu miedze agbagba le la nagage le mia si o
ke boŋ, miaxɔ fetu si de blibo. 9 Ame sia ame si afia nu si to vovo tso Kristo fe
nufiafia gbɔ la, mele Mawu me o. Ke ame si lé Kristo fe nufiafia me ɖe asi la le
agbe le Fofo la kple Vi la me. 10 Ne ame aɖe va kple nufiafia si mesɔ ɖe Kristo tɔ
dzi o la, migado woezɔ tete hã nâ o eye migaxɔe ɖe miafe afeme kura o. 11 Ame si
xɔ ame sia la, sɔ kple eya amea le efe ŋutasẽnuwɔwɔwo me.
Tafonyawo
12 Nya geɖe li si madi be maŋlɔ na mi gake nyemaŋlɔe kple nuŋlɔti kple agbalẽ o.
Ke boŋ mele mɔ kpɔm be mava kpɔ mi ɖa eye míaɖo dze ŋkume kple ŋkume, ale be
míafe dzidzɔkpɔkpɔ nade blibo.
13 Nɔviwò nyɔnu tiatia la fe viwo hã do gbe na wò nyuie.


text:
Ðe Nutefewɔwɔ Ðea Via?
Ðe Nutefewɔwɔ Ðea Via?
“ÈLE ga geɖe zãm akpa ɖe lãmesẽnyawo fe nugblẽfexeɖoɖo ta. Ne èva ge ɖe nye nugblẽfexeha boŋ me la, euro 15 sɔŋ ye atsi kotokume na wò ɣleti sia ɣleti, si nye ga gbogbo aɖe ŋutɔ.” Karl, si nye nugblẽfexeha aɖe fe amedɔdɔ lae gblɔ nya mawo. *
Jens ɖo eŋu nɛ be: “Anɔ eme nenema. Gake lãmesẽtakpɔkpɔ fe nugblẽfexeɖoɖo fe kadodo nɔ mía kple adzɔha sia dome hena fe geɖe. Wokpe ɖe ŋunye ŋutɔ le ɣeyiɣi siwo va yi me, eye medi be mayi edzi awɔ nutefe na wo.”
Karl ɖo eŋu nɛ be: “Nutefewɔwɔ nye nɔnɔme nyui aɖe ya. Gake nutefewɔwɔ me léle ɖe asi le ga dome gblẽm na wò!”
Nyatefee Karl to. Zi geɖe la, nutefewɔwɔ na ame aɖe ate ŋu abia be nàzã ga geɖe. Ebia ɣeyiɣi kple ŋusẽ geɖe zazã, kpakple seselelãme fe ɖokuitsɔtsɔna blibo hã. Ðe viɖe aɖe le nutefewɔwɔ mea?
Wokafunɛ Ŋutɔ Wu Edede Nuwɔna Me
Numekuku aɖe si Allensbach Nukpɔsusu Ŋuti Numekufe wɔ le Germany ɖee fia be amesiwo wobia gbee dometɔ 96 le alafa me bu nutefewɔwɔ be enye nɔnɔme nyoameŋu aɖe. Numekuku evelia si Allensbach Numekufea wɔ le amesiwo xɔ tso fe 18 va ɖo 24 dome ɖee fia be ame siwo wobia gbee dometɔ 2 le 3 ɖesiaɖe me bu nutefewɔwɔ be enye nɔnɔme nyoameŋu.
Togbɔ be wokafua nutefewɔwɔ le tefe geɖe hã la, edede nuwɔna ŋutɔŋutɔ me ya nyea kuxi. Le kpɔɖeŋu me le Europa dukɔ geɖewo me la, zi geɖe srɔ̃tɔwo alo fometɔwo mewɔa nutefe na wo nɔewo o. Zi geɖe xɔlɔ̃wo doa kpo nutefewɔwɔ na wo nɔewo. Eye ne míagblɔe tututu la, nutefewɔwɔ si tea dɔtɔwo kple wofe dɔwɔviwo alo asitsalawo kple wofe asisiwo foa fui ɖekae tsã la, zu gbaɖegbenya. Nukatae?
Ɣeaɖewoɣi la, agbemehloloetsotsowo xɔa ɣeyiɣiwo katã kloe le ame si alo nana megadzroa ame be wòafo eɖokui ɖe nusiwo abia be woalé nutefewɔwɔ me ɖe asi la wɔwɔ me o. Ðewohĩ amesiwo amewo trɔ to eme eye wòna dzi ɖe le wo fo vevie la magadi be yewoawɔ nutefe na ame aɖeke azɔ o. Ame aɖewo trɔ ɖe ɖokuitsɔtsɔna hena ɣeyiɣi kpui aɖe ko fe agbenɔnɔ, si me nutefewɔwɔ alo kukuɖeameŋu ɖaa fe nya aɖeke mele o la, boŋ ŋu.
Eɖanye nuka ke tae o, nutefewɔwɔ nye nɔnɔme nyoameŋu si wokafuna tsɔ wu edede nuwɔna ŋutɔŋutɔ me. Eyata míabia be: Ðe nutefewɔwɔ ɖea via? Ne eɖea vi la, amekae wòle be míawɔ nutefe na, eye le mɔ kawo nu? Viɖe kawoe le nutefewɔwɔ me?
[Etenuŋɔŋlɔ]
^ mm. 2 Míetrɔ ŋkɔ aɖewo le nyati sia kple esi kplɔe ɖo me.
[Nya si ɖe dzesi si le axa 3]
Nutefewɔwɔ nye nɔnɔme nyoameŋu si wokafuna tsɔ wu edede nuwɔna ŋutɔŋutɔ me


text:
Mifã Dzɔdzɔenyenye, Mixa Mawu fe Amenuveve
Mifã Dzɔdzɔenyenye, Mixa Mawu fe Amenuveve
“AMESI fu asi akɔ ɖe ame bubu nu la, eme manyo nɛ o; ke amesi gbe fenuléle la, anɔ dedie.” (Lododowo 11:15) Aleke gbegbee lododo kpokploe sia de agbanɔamedziwo tsɔtsɔ fe dzi foe nye esi! Da megbe na nugbanadola gblẽku aɖe ne nàhe afɔku ava ɖokuiwò dzi. Ƒo asa na asinana—si nye nu si wowɔna tsɔ fiana lɔlɔ̃ ɖe ɖoɖo aɖe dzi le blema Israel—ne nàvo tso ga kuxiwo me.
Edze fã be gɔmeɖose si ŋudɔ wowɔ le afisiae nye: “Nusi ke ame fãna la, esia ke wòaŋe.” (Galatiatɔwo 6:7) Nyagblɔɖila Hosea gblɔ be: ‘Mifã dzɔdzɔenyenye eye mixa amenuveve.’ (Hosea 10:12) Ẽ, fã dzɔdzɔenyenye to Mawu fe lɔlɔ̃nu wɔwɔ me, eye naxa efe amenuveve. Israel-fia Salomo to gɔmeɖose sia zazã edziedzi me de nuwɔna nyui, nya dzeto gbɔgblɔ, kple nɔnɔme nyui fe dzi fo vevie. Efe nya siwo me nunya le me dzodzro tsitotsito ade dzi fo na mí godoo be míafã nu le dzɔdzɔenyenye me na mía ɖokuiwo.—Lododowo 11:15-31.
Ƒã ‘Dɔmenyo’ eye Nàxa ‘Bubu’
Fia nunyala la gblɔ be: “Nyɔnu nyodɔme fe asi sua bubu dzi; ke ŋutasẽlawo fe asi sua kesinɔnu ko dzi.” (Lododowo 11:16) Kpukpui sia de vovototo aɖe bubu si nu meyina o si ate ŋu asu “nyɔnu nyodɔme” si kple kesinɔnu siwo menɔa anyi didina o si sua ŋutasẽla si la dome.
Aleke dɔmenyonyo si hea bubu vɛ la ate ŋu asu ame aɖe sii? Salomo xlɔ̃ nu be: “Lé nya vavã kple tamebubu me ɖe asi sesĩe; ekema woanye . . . atsyɔ̃ɖonu na wò kɔ.” (Lododowo 3:21, 22) Eye hakpala la fo nu tso ‘amenuveve si woatrɔ akɔ ɖe fia fe nuyi dzi ŋu.’ (Psalmo 45:2, 3) Ẽ, nunya vavãtɔ, tamebubuŋutete, kple aɖe la zazã ɖe mɔ nyuitɔ nu tua ame fe nɔnɔme kple dɔmenyonyo ɖo. Nenema tututue wòle le nyɔnu dzeaɖaŋu gomee. Abigail, si nye Nabal bometsila la srɔ̃, nye esia fe kpɔɖeŋu ɖeka. Enye ‘nyɔnu si fe tagbɔ kɔ, eye wòdze tugbe,’ eye Fia Dawid kafui ɖe efe “nunya” ta.—Samuel I, 25:3, 33.
Woade bubu nyɔnu mawuvɔ̃la si nyoa dɔme vavã la ŋu godoo. Amewo afo nu nyui tso eŋu. Ne enye srɔ̃tɔ la, srɔ̃a ade bubu eŋu. Le nyatefe me la, ahe kafukafu vɛ na fome bliboa. Efe bubu nu mayi o. “Ŋkɔ nyui xɔxɔ fo kesinɔnu geɖe ta, eye ŋudzedzekpɔkpɔ nyo wu klosalo kple sika.” (Lododowo 22:1) Ŋkɔ nyui si le eŋu le Mawu gbɔ la anɔ anyi ɖaa.
Lododowo 11:16) Wobua ŋutasẽla ɖe ame vɔ̃ɖiwo kple amesiwo léa fu Yehowa subɔlawo dome. (Hiob 6:23; 27:13) Ame sia tɔgbe ‘metsɔa Mawu ɖoa ŋkume o.’ (Psalmo 54:4) Amesia fomevi ate ŋu ato amesiwo mele ɖeke me nyam o la teteɖeanyi kple wo baba ɖokuitɔdiditɔe me ‘ali kɔ klosalo abe ke ene.’ (Hiob 27:16) Ke hã ɣeaɖeɣi la, amlɔ anyi eye magafɔ o, eye kaka wòaʋu ŋku la, etrɔ megbe. (Hiob 27:19) Ekema efe kesinɔnuwo kple nusiwo katã wowɔ la nu ayi.—Luka 12:16-21.Nɔnɔmea to vovo le ‘ŋutsu ŋutasẽla’ ya gome. (
Nu vevi ka gbegbee nye esi Lododowo 11:16 fia mí! Le nusi dɔmenyotɔ kple ŋutasẽla la dometɔ ɖesiaɖe axa me ɖeɖe nyuie alea me la, Israel-fia la le dzi dem fo na mí be míafã nu le dzɔdzɔenyenye me.
‘Amenuveve’ Hea Tefeɖoɖowo Vɛ
Esi Salomo ganɔ nu bubu fiam tso amegbetɔwo dome fomedodowo ŋu la, egblɔ be: “Dɔmenyotɔ wɔa nyuie na eya ŋutɔ ɖokui; ke ŋutasẽla wɔa nu vevee eya ŋutɔ fe ŋutilã.” (Lododowo 11:17) Agbalẽnyala aɖe gblɔ be: “Nusɔsrɔ vevi si le lododoa mee nye be alesi ame wɔa nui ɖe ame bubuwo ŋu, eɖanye nyui alo vɔ̃ o, me tsonu siwo mekpɔa mɔ na o la li.” Bu ɖetugbui aɖe si ŋkɔe nye Lisa ŋu kpɔ. * Togbɔ be edzea agbagba ŋutɔ hã la, etsia megbe le ɖoɖo siwo wòwɔna kple amewo me ɣesiaɣi. Etsia megbe miniti 30 alo wu nenema le ɖoɖo siwo wòwɔna be yeakpe kple Fiaɖufegbefãɖela bubuawo hena gbeadziyiyi me ɣesiaɣi. Lisa mele nyui aɖeke wɔm na eɖokui o. Ðe wòate ŋu abu fɔ amewo ne ɣeyiɣi vevi siwo gblẽm wole la va ti wo eye womegadina be yewoawɔ ɖoɖowo kplii oa?
Amesi dina be yeawɔ nu ne wòade blibo—si ɖoa dzidzenu siwo kɔkɔ akpa—hã sẽa ŋuta le eɖokui ŋu. Le esi wòanɔ ʋiʋlim ɣesiaɣi be yeaɖo taɖodzinu siwo gbɔ manya ɖo o gbɔ ta la, ɖeɖi ate eŋu eye mɔkpɔkpɔ abu ɖee. Le go bubu me la, míewɔa nyui na mía ɖokui ne míeɖo taɖodzinu siwo gbɔ miate ŋu aɖo eye susu le wo me la. Ðewohĩ míafe susu mete ŋu léa nu kabakaba abe ame bubuwo ene o. Alo anye be dɔléle alo tsitsi wɔe be míegate ŋu wɔa geɖe o. Megadzɔ gbeɖe be míaxa nu le míafe gbɔgbɔmeŋgɔyiyi ŋu o, ke boŋ míayi edzi anɔ eɖem fia be míanya alesi míawɔ nui ɖe míafe gbɔdzɔgbɔdzɔwo ŋu ɣeawokatãɣi. Dzidzɔtɔwoe míanye ne ‘míedo vevie nu’ le míafe ŋutetewo wɔwɔ me.—Timoteo II, 2:15; Filipitɔwo 4:5.
Le alesi ame dzɔdzɔe kpɔa dzidzɔ esime ŋutasẽla ya doa nuxaxa na eɖokui me ɖeɖe yi edzi me la, fia nunyala la gblɔ be: “Ame vɔ̃ɖi kpɔa viɖe fuflu; ke amesi fãa dzɔdzɔenyenye la, akpɔ fetu vavã. Dzɔdzɔenyenye vavã hea agbe vɛ; ke vɔ̃ɖiyometiti hea ku vɛ. Amesiwo si alakpadzi le la, ŋunyɔ wònye na Yehowa; ke amesiwo fɔɖiɖi mele wofe zɔzɔme ŋu o la, fe nu nyoa eŋu. Mina míatso gbe, ne woahagbe tohehe na ame vɔ̃ɖi fi! Ke woaɖe ame dzɔdzɔe fe fome ya.”—Lododowo 11:18-21.
Kpukpui siawo te gbe ɖe nufiame vevi sia dzi le mɔ vovovo nu be: Ƒã dzɔdzɔenyenye eye naxa efe tefeɖoɖo. Ame vɔ̃ɖi la atrɔ ɖe amebeble alo tsatsadada ŋu kple susu be nane nasu ye si fu aɖeke makpemakpee. Esi esiawo nyea viɖe fuflu ta la, mɔkpɔkpɔ abu ɖee. Amesi wɔa dɔ anukwareɖiɖitɔe kpɔa viɖe si me dzidzɔ le elabena ele dedie. Esi Mawu kpɔa ŋudzedze ɖe ame maɖifɔ ŋu ta la, agbe mavɔ nɔnɔ fe mɔkpɔkpɔ asu esi. Gake aleke wòanɔ na ame vɔ̃ɖi ya? ‘Togbɔ be wowɔa ɖeka’ le tame vɔ̃wo ɖoɖo me hã la, womagbe tohehe na ame vɔ̃ɖi la o. (Lododowo 2:21, 22) Nuxlɔ̃ame nyui kae nye esi be woafã dzɔdzɔenyenye!
Nyonyo Vavãtɔ Li na Nugɔmeselawo
Salomo yi edzi be: “Nyɔnu dzetugbee, si nye avɔ la, le abe afeha, si sikagɛ le ŋɔti me na ene.” (Lododowo 11:22) Ŋɔtigɛwo nye atsyɔ̃ɖonu vevi si bɔ le Biblia fe ɣeyiɣiwo me. Sikagɛ si wode ŋɔti anye nusi adze woakpɔ le nyɔnu ŋu. Aleke gbegbee masɔ o be atsyɔ̃ɖonu vevi ma nanɔ afeha fe ŋɔti me enye esi! Nenema ke wòle le amesi fe dzedzeme nyo evɔ ‘nunya mele tagbɔ nɛ o’ la hã gome. Atsyɔ̃ɖoɖo medzea ame ma kura o, eɖanye nyɔnu alo ŋutsu o. Atɔ ŋku—manya kpɔ kura o.
Enye nyatefe be ɖetsɔtsɔ le alesi amewo kpɔa mí me nye nusi sɔ le dzɔdzɔme nu. Gake nukatae wòle be míatsi dzi fũ ɖe míafe mo alo ametia fe dzedzeme ŋu alo wòade míaŋu dze ge ado kpoe? Míekpɔ ŋusẽ aɖeke ɖe míafe nɔnɔmewo fe akpa geɖe dzi o. Eye menye dzedzemee nye nu vevitɔ kekeake o. Ðe menye nyatefe be amesiwo míelɔ̃na eye wofe nu dzea mía ŋu la le ko abe ame bubuawo ene oa? Menye dzɔdzɔme fe amedzidedee nana wòkpɔa dzidzɔ o. Nusi le vevie wue nye mawumenɔnɔme ememetɔ siwo nu metsina o. Ekema neva eme boŋ be míanye nunyalawo ahaɖe nɔnɔme mawo afia.
“Woaɖi Ƒo na Luʋɔ Dɔmenyotɔ la Taŋ”
Fia Salomo gblɔ be; “Ame dzɔdzɔe fe didi enye dzɔgbenyuie ɖeɖe sɔŋ; ke ame vɔ̃ɖiwo fe mɔkpɔkpɔ enye dziku.” Esi wònɔ esia fe kpɔɖeŋu wɔm la, egblɔ kpee be: “Ame aɖewo na nu geɖe, ke wokpɔa ho ɖe edzi; ame aɖewo vea nu le nusi dze be, woawɔ la gbɔ, ke ahe ko wodana.”—Lododowo 11:23, 24.
Esi míele Mawu fe Nya ŋuti sidzedze nam—ame bubuwo—veviedodotɔe la, mía ŋutɔwo míesea efe “kekeme kple didime kple goglome kple kɔkɔme” gɔme ɖe edzi godoo. (Efesotɔwo 3:18) Gake amesi mele efe sidzedzea zãm o la abu ɖee bɔbɔe. Ẽ, “amesi fã nu le nuveve me la, axa nu hã le nuveve me, eye amesi fã nu le yayra me la, axa nu hã le yayra me.”—Korintotɔwo II, 9:6.
Fia la yi edzi be: “Woaɖi fo [nu adze edzi] na luʋɔ dɔmenyotɔ la taŋ, eye woana tsi amesi na tsi wono.” (Lododowo 11:25) Ne míezã míafe ɣeyiɣi kple nunɔamesiwo faa tsɔ do nyatefe subɔsubɔ ɖe ŋgɔe la, Yehowa kpɔa ŋudzedze ɖe mía ŋu. (Hebritɔwo 13:15, 16) ‘Aʋu dzifo nu, eye woadudu yayra afo ɖe mía dzi wòagbɔ eme.’ (Maleaxi 3:10) Wò ya kpɔ alesi nu dze edzi na esubɔlawo egbeae la ɖa ko!
Esime Salomo ganɔ kpɔɖeŋu bubu wɔm tso vovototo si le ame dzɔdzɔe fe didiwo kple ame vɔ̃ɖi tɔ dome ŋu la, egblɔ be: “Amesi miã asi ɖe bli dzi la, amewo ado ɖiŋu nɛ, ke yayra ava blidzrala fe ta dzi.” (Lododowo 11:26) Be woafle nuwo ɖe asi bɔbɔe dzi ada ɖi vaseɖe esime woava nɔ vevem ahaxɔ asi hafi woadzrae la ate ŋu anye nusi me viɖe le. Togbɔ be nuwo zazã ɖe ŋku ŋu be ɖe nakpɔtɔ ate ŋu aɖe vi aɖe hã la, amewo mekpɔa ŋudzedze ɖe amesi wɔa esia le ɖokuitɔdidi ta la ŋu o. Gake amewo kpɔa dzidzɔ ɖe amesi medina be yeawɔ nɔnɔme kpatawo ŋudɔ atsɔ akpɔ viɖe o la ŋu.
Le dzidedefo na mí be míayi edzi ati nusi nyo, alo le dzɔdzɔe, yome me la, Israel-fia la gblɔ be: “Amesi ti nyuie yome la, efe nu adze ame ŋu; ke amesi di vɔ̃ la, ado goe. Amesi ɖo ŋu ɖe efe kesinɔnu ŋu la, adze anyi; ke ame dzɔdzɔewo ade ama abe aŋgba ene.”—Lododowo 11:27, 28.
Ame Dzɔdzɔe Le Luʋɔwo Ðem
Esime Salomo nɔ alesi nu gbegblẽwo dona tsoa bometsinuwɔwɔ me me ɖem la, egblɔ be: “Amesi gblẽ efe afe la, aɖu aya.” (Lododowo 11:29a) Axan fe nugbegblẽwɔwɔ ‘he dzɔgbevɔ̃e vɛ na eya ŋutɔ,’ eye wofu kpe eya ŋutɔ kple efe fometɔwo siaa woku. (Yosua, Ta 7) Egbea, Kristotɔwo fe fome aɖe fe ta kple efe fomea me tɔ bubuwo ate ŋu awɔ nu gbegblẽ si ana be woaɖe wo le Kristo-hamea me. Esi eya ŋutɔ mewɔna ɖe Mawu fe sededewo dzi o eye wòɖea mɔ ɖe nuvɔ̃ gãwo ŋu le efe fomea me ta la, ehea dzɔgbevɔ̃e vaa eya ŋutɔ fe afe dzi. Woɖea eya kple ɖewohĩ efe fomea me tɔ bubuwo le Kristo-hamea me abe nuvɔ̃wɔla matrɔdzimewo ene. (Korintotɔwo I, 5:11-13) Eye nukae wòakpɔ tso eme? Aya—si nye nusi ŋu viɖe aɖeke mele o—koe wòaɖu.
Kpukpuia yi edzi be: “Bometsila azu dɔla na nunyala.” (Lododowo 11:29b) Esi wònye nunya vavãtɔ mele bometsila si o ta la, womate ŋu atsɔ agbanɔamedzi kpekpewo ade esi o. Gawu la, eya ŋutɔ fe nuwɔnawo gbɔ makpɔmakpɔ nyuie ate ŋu ana be eya ŋutɔ nava zu agba na ame bubu le mɔ aɖe nu. Abunetɔ ma ava zu “dɔla na nunyala” la godoo. Ekema eme kɔ fã be ele vevie be míawɔ nyametsotso nyuiwo ahazã nunya vavãtɔ le míafe nuwɔnawo katã me.
Fia nyanu la ka ɖe edzi na mí be: “Ame dzɔdzɔe fe kutsetse enye agbeti, eye nunyala xɔa dziwo na eɖokui.” (Lododowo 11:30) Alekee esia dzɔnae? Ame dzɔdzɔe to nufofo kple nuwɔna me naa gbɔgbɔmetutuɖo ame bubuwo. Edea dzi fo na wo be woasubɔ Yehowa eye agbe si Mawu ana mlɔeba la asu wo si.
‘Woaɖo Etefe na Nuvɔ̃wɔla Geɖe Wu’
Aleke gbegbee lododo siwo míeyɔ va yi la foe ɖe mía nu be míafã dzɔdzɔenyenyee enye esi! Le gɔmeɖose bubu si nye “nusi ke ame fãna la, esia ke wòaŋe,” ŋudɔwɔwɔ ɖe mɔ bubu nu la, Salomo gblɔ be: “Kpɔ ɖa, woɖoa etefe na ame dzɔdzɔe ke hã le anyigba dzi, ʋuu keke wòayi ame vɔ̃ɖiwo kple nuvɔ̃wɔlawo nye gea?”—Lododowo 11:31.
Togbɔ be ame dzɔdzɔe dzea agbagba be yeawɔ nu nyui hã la, edaa vo ɣeaɖewoɣi. (Nyagblɔla 7:20) Eye woatsɔ tohehe ‘aɖo’ efe vodadawo ‘tefe’ nɛ. Ke ame vɔ̃ɖi si ɖonɛ koŋ tia nu gbegblẽ yome eye medzea agbagba aɖeke be yeatrɔ ɖe nudzɔdzɔe wɔwɔ ŋu o ya ɖe? Ðe medze na ‘tefeɖoɖo’ si lolo wu—si nye tohehe vevie oa? Apostolo Petro ŋlɔ be: “Nenye bebli hafi woaxɔ ame dzɔdzɔe la, afika ame mavɔ̃mawu kple nuvɔ̃wɔla lado ɖo mahã?” (Petro I, 4:18) Eyata mina míaɖoe kplikpaa be míafã nu na mía ɖokui le dzɔdzɔenyenye me ɣeawokatãɣi.
[Etenuŋɔŋlɔ]
^ mm. 11 Wozã ŋkɔ bubu le afisia.
[Nɔnɔmetata si le axa 28]
“Dɔmenyo” he “bubu” vɛ na Abigail
[Nɔnɔmetata siwo le axa 30]
‘Ame vɔ̃ɖi kpɔa viɖe fuflu; ke ame dzɔdzɔe la, akpɔ fetu vavã’
[Nɔnɔmetata si le axa 31]
‘Ƒã nu le yayra me eye axa nu hã le yayra me’


text: 26 “Ne èva ɖo anyigba si Yehowa wò Mawu le na wò ge be wòanye wò domenyinu la dzi mlɔeba, eye nèxɔe wòzu tɔwò hele edzi la,2 ekema nàtsɔ wò agblemenukuwo katã fe gbãtɔwo dometɔ aɖewo tso anyigba si Yehowa wò Mawu le na wò ge la dzi, eye nàtsɔ wo ade kusi me ayi tefe si Yehowa wò Mawu atia be yefe ŋkɔ nanɔ la.+3 Eye nàyi nunɔla si le subɔsubɔm le ŋkeke mawo me la gbɔ agblɔ nɛ be, ‘Mele eme ʋum na Yehowa wò Mawu la egbea be, meva ɖo anyigba si ŋu Yehowa ka atam ɖo na mía tɔgbuiwo be yeatsɔ ana mí la dzi.’+4 “Eye nunɔla la axɔ kusi la le asiwò atsɔ ada ɖe Yehowa wò Mawu fe vɔsamlekpui la ŋgɔ.5 Eye nàgblɔ le Yehowa wò Mawu ŋkume be, ‘Fofonye nye Aramtɔ+ tsatsala;* ekplɔ efemetɔ ʋɛawo+ ɖe asi yi Egipte+ ɖanye amedzro le afi ma. Ke eva zu dukɔ gã sẽŋu aɖe, si me tɔwo sɔ gbɔ le afi ma.+6 Ke Egiptetɔwo wɔ ŋlɔmi le mía ŋu, eye wowɔ fu mí hetsɔ kluvidɔ sesẽ ɖo mía dzi.+7 Eye míede asi ɣlidodo me na Yehowa mía tɔgbuiwo fe Mawu la, eye Yehowa se míafe gbe, eye wòkpɔ míafe fukpekpe kple míafe xaxa kpakple míafe teteɖeanyi la.+8 Mlɔeba Yehowa tsɔ asi sesẽ kple alɔ si wodo ɖa,+ nu dziŋɔwo kple dzesiwo kpakple nukunuwo+ kplɔ mí dzoe le Egipte.9 Eye wòkplɔ mí va afi sia hetsɔ anyigba sia si dzi notsi kple anyitsi le sisim le la na mí.+10 Azɔ metsɔ anyigba si Yehowa tsɔ nam la dzi kutsetsewo fe gbãtɔwo vɛ.’+“Eye nàtsɔe ada ɖe Yehowa wò Mawu ŋkume ahade ta agu le Yehowa wò Mawu ŋkume.11 Eye wò ŋutɔ kple Lewi vi kpakple amedzro si le dowòme la siaa miakpɔ dzidzɔ ɖe nu nyui siwo katã Yehowa wò Mawu na wò kple wò afe la ŋuti.+12 “Ne èfo wò nuwo fe ewoliawo+ katã nu fu le fe etɔ̃lia si nye fe si me nàtsɔ nuwo fe ewolia avɛ me vɔ la, ekema nàtsɔe ana Lewi vi, amedzrovi, tsyɔ̃evi kple ahosiwo ne woaɖu le wò duwo* me aɖi fo.+13 Eye nàgblɔ le Yehowa wò Mawu ŋkume be, ‘Metsɔ nu kɔkɔe siwo le afenye me la katã na, metsɔ wo na Lewi vi kple amedzrovi, tsyɔ̃evi kple ahosiwo,+ abe ale si tututu nède se nam ene. Nyemeda wò sededeawo dzi o, eye nyemeŋlɔe be hã o.14 Nyemeɖu nuawo fe ɖeke le nye konyifaɣi o, eye nyemeka asi efe ɖeke ŋu esi ŋutinye mekɔ o, eye nyemetsɔ efe ɖeke na ɖe ame kuku aɖeke ta hã o. Meɖo to Yehowa nye Mawu fe gbe, eye mewɔ nu siwo katã fe se nède nam la.15 Azɔ kpɔ nu tso wò nɔfe kɔkɔe, si nye dzifowo, eye nàyra wò dukɔ Israel kple anyigba si nètsɔ na mí,+ anyigba si dzi notsi kple anyitsi le sisim le,+ abe ale si tututu nèka atam na mía tɔgbuiwo+ ene.’16 “Egbe sia Yehowa wò Mawu le se dem na wò be, nàwɔ se kple ʋɔnudrɔ̃ɖoɖo siawo dzi. Lé wo me ɖe asi eye nàwɔ wo dzi kple wò dzi blibo+ kpakple wò luʋɔ* blibo.17 Èse nya si Yehowa gblɔ egbea be yeazu wò Mawu, ne èzɔ le efe mɔwo dzi hewɔ efe ɖoɖowo,+ efe sededewo+ kple efe ʋɔnudrɔ̃ɖoɖowo+ dzi, eye nèɖo to efe gbe.18 Yehowa hã se nya si nègblɔ egbea be yeazu efe dukɔ, efe nunɔamesi tɔxɛ,*+ abe ale si tututu wòdo ŋugbe na wòe ene, eye be yeawɔ efe sededewo katã dzi,19 eye ado wò ɖe dzi nàgbɔ dukɔ bubu siwo katã wòwɔ la ta,+ eye wòana kafukafu, ŋkɔxɔxɔ kple atsyɔ̃ɖoɖo wò, ne ènye dukɔ kɔkɔe na Yehowa wò Mawu,+ abe ale si tututu wòdo ŋugbe ene.”


text:
11 “Esi Israel nɔ ɖevime la, melɔ̃e,+Eye meyɔ vinye la tso Egipte vɛ.+2 Zi ale si woyɔ* woe la,Zi nenemae wote yi adzɔgee.+Wosaa vɔ na Baal fe kpetatawo,+Eye wodoa dzudzɔ na legbawo.+3 Evɔ wònye nyee fia azɔlizɔzɔ Efrayim,+ eye mekɔa wo ɖe nye abɔwo dome hafi;+Ke womekpɔe dze sii be meda gbe le yewo ŋu o.4 Mede lɔlɔ̃ka, si nye amegbetɔ fe ka* wo tsɔ kplɔ woe;+Menɔ na wo abe ame si ɖea kɔkuti le kɔ na ame la ene,Eye metsɔ nuɖuɖu vɛ na wo dometɔ ɖe sia ɖe beléletɔe.5 Womagbugbɔ ayi Egipte-nyigba dzi o, ke boŋ Asiria anye efe fia,+Elabena wogbe be yewomatrɔ ava gbɔnye o.+6 Yi atro ɖe efe duwo ŋu,+Agblẽ efe gametiwo eye wòaɖu wo le wofe nugbeɖoɖowo ta.+7 Nye dukɔ ɖoe be yemawɔ nutefe nam o.+Ne woyɔ wo be woatrɔ ɖe dzifoʋĩtɔ* la ŋu hã, wo dometɔ aɖeke metsona o.8 Oo Efrayim,+ aleke wɔ maɖe asi le ŋuwò?Oo Israel, aleke wɔ matsɔ wò ade asi?Aleke mawɔ wò abe Adma ene?Aleke mawɔ wò abe Zeboyim+ ene?Metrɔ susu;Eye nye dɔme hã trɔ ɖe ŋuwò.+9 Nyematrɔ nye dɔmedzoe helĩhelĩ la afo ɖi o.Nyemagatsrɔ̃ Efrayim azɔ o,+Elabena Mawu menye, menye amegbetɔ o,Nyee nye Kɔkɔetɔ si le mia dome;Nyematso ɖe mia ŋu le dziku me o.10 Woadze Yehowa yome, eye wòaɖe gbe abe dzata ene;+Ne eɖe gbe la, viawo anɔ fofom tititi atso ɣetoɖofe ava.+11 Woanɔ fofom tititi abe xevi ene ahatso Egipte ava,Abe ahɔnɛ ene tso Asiria-nyigba dzi;+Eye mana woanɔ wofe afewo me,” Yehowa ye gblɔe.+12 “Efrayim tsɔ alakpa ɖe to ɖem,Eye Israel fe afe la hã tsɔ beble fo xlãm.+Ke Yuda gale zɔzɔm kple Mawu kokoko,Eye wòwɔa nutefe na Kɔkɔetɔwo Ƒe Kɔkɔetɔ la.”+
Etenuŋɔŋlɔ
^ Efia, nyagblɔɖilawo kple ame bubu siwo wodɔ ɖe Israel gbɔ be woaxlɔ̃ nu wo.
^ Alo, “dɔmetɔtrɔ fe ka,” abe ale si dzila fe dɔme trɔna ene.


text:
Dasiamime
Template:DasiamimeƔletigbalẽ2022
Dasiamime (alo August) enye ɣleti enyilia le fea me. Ɣleti sia le Gregoria ɣletigbalẽa me. Ŋkeke 31 ye le ɣletia me.
Le blema ŋɔli la, woyɔna ɣleti sia be Sextilis le Latingbe me elabena enye ɣleti adelia le Roma ɣletigbalẽa me. Le fe 8 BC me la, wotrɔ ŋkɔa tsɔ de bubu Roma fiagã Augustus ŋu.
Nu bubuwoTrɔ trɔ
Ŋkeke tɔxewo le Dasiamime meTrɔ trɔ
- Dasiamime 4, 1974 - Ghana dukɔa dze ʋu kum to nuɖusi me.
- Dasiamime 6, 1945 - Amerika da "bomb" ɖe Hiroshima dzi le Japan.
- Dasiamime 9, 1945 - Amerika da "bomb" ɖe Nagasaki dzi le Japan.
- Dasiamime 9, 1965 - Singapore dukɔ fe tso Malaysia me eye wò zu dukɔ le eɖokui si.
- Dasiamime 10, 1822 - Ecuador zu dukɔ si le eɖokuisi.
- Dasiamime 14, 1947 - Pakistan xɔ ɖokuisinɔnɔ.
- Dasiamime 15, 1945 - Korea xɔ ɖokuisinɔnɔ.
- Dasiamime 15, 1947 - India xɔ ɖokuisinɔnɔ.
- Dasiamime 25, 1825 - Uruguay xɔ ɖokuisinɔnɔ tso Brazil si me.
- Dasiamime 31, 1957 - Malaysia xɔ ɖokuisinɔnɔ eye wòzu dukɔ le eɖokui si.


text: 1 Le blema me la, Mawu fo nu zi geɖe na mía tɔgbuiwo to nyagblɔɖilawo dzi le mɔ vovovowo nu.+2 Azɔ le ŋkeke siawo fe nuwuwu la, efo nu na mí to Vi+ si wòtia be wòanyi nuwo katã dome,+ ame si dzi wòto wɔ nuɖoanyiawo* la dzi.+3 Eyae ɖe Mawu fe ŋutikɔkɔe fia+ eye wònye efe amenyenye fe nɔnɔme pɛpɛpɛ,+ eye wòléa nuwo katã ɖe te to efe nya si ŋu ŋusẽ le dzi. Eye esi wòkɔ mía ŋu tso míafe nu vɔ̃wo me vɔ la,+ ebɔbɔ nɔ Bubutɔ Gã la fe ɖusime le dzifowo.+4 Ale wòva de ŋgɔ wu mawudɔlawo,+ elabena enyi ŋkɔ si fo wo tɔ ta sãsãsã la dome.+5 Le kpɔɖeŋu me, mawudɔlawo dometɔ kae Mawu gblɔ na kpɔ be: “Vinyee nènye; mezu fofowò egbe”?+ Eye be: “Mazu fofoa, eye eya azu vinye”?+6 Ke egblɔ le ɣeyiɣi si me wòagaɖo efe Ŋgɔgbevi+ la ɖe anyigba dzi ŋu be: “Mawu fe dɔlawo katã nebɔbɔ ɖe eŋkume.”7 Egblɔ le mawudɔlawo hã ŋu be: “Ewɔ efe dɔlawo+ wonye gbɔgbɔwo kple efe subɔlawo wonye dzo flafla.”+8 Ke egblɔ le Via ya ŋu be: “Mawue nye wò fiazikpui+ ɖaa tegbee, wò Fiaɖufe fe fiatikplɔ nye nu dzɔdzɔe wɔwɔ fe fiatikplɔ.*9 Èlɔ̃ nu dzɔdzɔe wɔwɔ, eye nèlé fu nu vɔ̃ɖi wɔwɔ. Esia tae Mawu, wò Mawu, si dzidzɔmi na wò+ wu hawòtiwo.”+10 Eye wògagblɔ be: “Oo Afetɔ, wòe ɖo anyigba gɔme anyi le gɔmedzedzea me, eye dzifowo nye wò asinudɔwɔwɔ.11 Wo nu ava yi, ke wò ya ànɔ anyi; wo katã woanyunyɔ abe avɔ ene,12 eye àŋlɔ wo abe awu ene, abe avɔ ene, woaɖɔli wo. Ke wò la, nenema ko nèle, eye nuwuwu meli na wò fewo gbeɖe o.”+13 Ke mawudɔlawo dometɔ ka ŋue wògblɔ le kpɔ be: “Bɔbɔ nɔ nye ɖusime, va se ɖe esime matsɔ wò futɔwo awɔ wò afɔɖodzinui”?+14 Alo menye gbɔgbɔwoe wo katã wonye hena subɔsubɔdɔ* kɔkɔe wɔwɔ,+ eye wodɔa wo ɖa be woasubɔ ame siwo anyi ɖeɖekpɔkpɔ dome la oa?


text:
Kristotɔ ‘Tsitsie’ Nènyea?
Kristotɔ ‘Tsitsie’ Nènyea?
“ESIME menye vi la, mefo nu abe vi ene, eye mesusu abe vi ene, eye mebu tame abe vi ene.” Nya mae apostolo Paulo ŋlɔ. Le nyatefe me la, mí katã míenye vidzĩ wɔnamanɔŋuitɔwo kpɔ. Gake míetsi anyi nenema tegbee o. Paulo gblɔ be: “Esime mezu ŋutsu la, meɖe ɖevimenuwo ɖa.”—Korintotɔwo I, 13:11.
Nenema ke Kristotɔwo katã nye gbɔgbɔmevidzĩwo tso gɔmedzedzea me. Gake le ɣeyiɣi aɖe megbe la, wo katã woate ŋu aɖo “Mawuvi la dzixɔse kple sidzedze fe ɖekanyenye la gbɔ, azu ŋutsu blibo, eye míade Kristo fe tsitsime blibo la fe dzidzenu la gbɔ.” (Efesotɔwo 4:13) Woxlɔ̃ nu mí le Korintotɔwo I, 14:20 be: “Nɔvinyewo, migazu viwo le nyasã me o . . . Ke nyasã me la mizu ame tsitsiwo.”
Kristotɔ tsitsi bibiwo fe anyinɔnɔ nye yayra na Mawu fe amewo egbea, vevietɔ esi ame yeye geɖewo li ta. Kristotɔ tsitsiwo nana hamea lia ke ɖe edzi. Wokpɔa ŋusẽ nyui ɖe hame ɖesiaɖe si me wole la fe nɔnɔme ɖedzesiwo dzi.
Togbɔ be tsitsi le ŋutilãme nye nusi vana le eɖokui si le mɔ aɖe nu hã la, tsitsi le gbɔgbɔme ya vana toa ɣeyiɣi kple agbagbadzedze ko me. Eyata mewɔ nuku o be le Paulo fe ɣeyiɣia me ke la, Kristotɔ aɖewo mete ŋu ‘do vevie nu ɖo tsitsinyenye gbɔ o,’ togbɔ be wosubɔ Mawu fe geɖe hã. (Hebritɔwo 5:12; 6:1) Ke wò ya ɖe? Èɖasubɔ Mawu fe geɖe alo ɣeyiɣi kpui aɖe ko o, anyo be nàdzro ɖokuiwò me anukwareɖiɖitɔe. (Korintotɔwo II, 13:5) Ðe nèle amesiwo woate ŋu ayɔ le nyatefe me be Kristotɔ tsitsi, alo esiwo bi domea? Ne mele alea o la, aleke nàte ŋu azu wo dometɔ ɖekae?
‘Ame Tsitsiwo le Nyasã Me’
‘Nufiafia fe ya sia ya foa’ gbɔgbɔmevidzĩ bɔbɔe ‘yina gafonɛ gbɔna, eye wònyamanɛ to amewo fe beble me to aɖaŋu vɔ̃, si nu sẽ la me, le nudadafiafia fe amebeblemɔ la nu.’ Eyata Paulo xlɔ̃ nu be: ‘Mina míato lɔlɔ̃ me atsi le nusianu me ali ke ɖe Kristo, si nye ta la me.’ (Efesotɔwo 4:14, 15) Aleke woawɔ nusiae? Hebritɔwo 5:14 gblɔ be: “Nuɖuɖu sesẽ li na amesiwo tsi zu blibo to ŋudɔwɔwɔ me kpɔ sidzenu, siwo nu mã wo, be woabu nyui kple vɔ̃ me kpɔ.”
De dzesii be ame tsitsiwo na hehe wofe sidzedze ŋutetewo to eŋudɔwɔwɔ, alo to nutefekpɔkpɔ le Biblia fe gɔmeɖosewo tsɔtsɔ wɔ dɔe me. Ekema edze fã be ame metsina kpata o; tsitsi le gbɔgbɔ me xɔa ɣeyiɣi. Togbɔ be ele alea hã la, àte ŋu awɔ geɖe to ɖokuisinusɔsrɔ̃—vevietɔ nu goglo siwo le Mawu fe Nya me sɔsrɔ̃ me—be wò tsitsi le gbɔgbɔ me nate ŋu atsɔ afɔ. Gbetakpɔxɔ ɖe nya goglo geɖe me nyitsɔ laa. Ame tsitsiwo mesina le nyati siawo nu le esi ‘nya siwo gɔmesese sesẽ’ le wo me ta o. (Petro II, 3:16) Ke boŋ wotsia dzi ɖe nuɖuɖu sesẽ siawo ɖuɖu ŋu!
Gbefãɖela kple Nufiala Dovevienuwo
Yesu gblɔ na efe nusrɔ̃lawo be: “Miheyi ɖawɔ dukɔwo katã me nɔlawo woanye nusrɔ̃lawo, mianyrɔ̃ wo ɖe Fofo la kple Vi la kpakple gbɔgbɔ kɔkɔe la fe ŋkɔa me, miafia wo bena, woawɔ nusiwo katã meɖo na mi la.” (Mateo 28:19, 20, NW) Gomekpɔkpɔ le gbefãɖeɖedɔa me veviedodotɔe hã ate ŋu ade dzo mewò nàtsi le gbɔgbɔ me. Nukatae màdze agbagba akpɔ gome le eme le alesi wò nɔnɔme aɖe mɔe nu o?—Mateo 13:23.
Ɣeaɖewoɣi la, agbe me nuteɖeamedziwo ate ŋu awɔe be ɣeyiɣi kpɔkpɔ atsɔ aɖe gbefãe nasesẽ. Gake ne ‘èʋli ɖokuiwò sesĩe’ abe gbefãɖela ene la, ànɔ eɖem fia be yetsɔa “nyanyui” la vevie. (Luka 13:24; Romatɔwo 1:16) Woato esia dzi abu wò be ènye “kpɔɖeŋu na xɔsetɔwo.”—Timoteo I, 4:12.
Fɔmaɖilawo
Be nàtsi aɖo tsitsinyenye gbɔ hã bia be nàdze agbagba be màɖi fɔ o. Abe alesi woŋlɔe ɖe Psalmo 26:1 ene la, Dawid gblɔ be: “Tso afia nam, Yehowa, elabena fɔɖiɖi mele nye zɔzɔme ŋu o.” Fɔmaɖimaɖi nye agbenyuinɔnɔ kple blibonɔnɔ. Gake mefia blibodede o. Dawid ŋutɔ wɔ nuvɔ̃ gã geɖe. Gake esi wòlɔ̃ xɔ mokaname heɖɔ efe mɔ ɖo ta la, eɖee fia be lɔlɔ̃ vavã gakpɔtɔ le yefe dzi me na Yehowa Mawu. (Psalmo 26:2, 3, 6, 8, 11) Fɔmaɖimaɖi bia be woatsɔ dzi blibo alo dzi katã asubɔ. Dawid gblɔ na via Salomo be: “Dze si fofowò fe Mawu la, eye nasubɔe kple dzi blibo.”—Kronika I, 28:9.
Fɔmaɖimaɖi bia be ‘womanye xexeame fe akpa aɖeke o,’ be woaɖe ame ɖokui ɖa tso dukɔwo fe dunyahehe kple aʋawɔwɔwo me. (Yohanes 17:16) Ele be nàtsri nuwɔna gbegblẽwo, abe matrewɔwɔ, ahasiwɔwɔ, kple atikevɔ̃ɖizazã ene. (Galatiatɔwo 5:19-21) Gake fɔmaɖimaɖi lɔ nu geɖe ɖe eme wu asafofo na nu mawo ko. Salomo xlɔ̃ nu be: “Nudzodzoe [kukuwo] nana amiɖala fe ami ʋẽna kũ hefafãna; bometsitsi ʋɛ aɖe kpena wua nunya kple bubu.” (Nyagblɔla 10:1) Ẽ, “bometsitsi vɛ aɖe,” abe fefe si mesɔ o alo hadzenuwɔwɔ ɖe amesi fe vidzinu to vovo na tɔwò ŋu ene ate ŋu aɖe bubu si le ame ‘nyanu’ ŋu ɖa. (Hiob 31:1) Eyata ɖe wò tsitsinyenye fia ale be nàdze agbagba be yeaɖo kpɔɖeŋu nyui le wò agbenɔnɔ katã me eye nàfo asa na “vɔ̃.”—Tesalonikatɔwo I, 5:22.
Nutefewɔlawo
Kristotɔ tsitsiwo nye nutefewɔlawo hã. Apostolo Paulo xlɔ̃ nu Kristotɔwo abe alesi míexlẽe le Efesotɔwo 4:24 ene be: “Mido ame yeye, si wowɔ le Mawu fe nɔnɔme nu la, le nyatefe la fe dzɔdzɔenyenye kple [nutefewɔwɔ] la me.” Le Hela Ŋɔŋlɔawo me la, nya si wozã na “nutefewɔwɔ” le gbe gbãtɔa me la fia kɔkɔenyenye, dzɔdzɔenyenye, bubu deto. Nutefewɔla nye mawuvɔ̃la dovevienu; ewɔa nusiwo katã Mawu di tso esi la le ŋuɖɔɖo me.
Mɔ kawo dzie nàte ŋu ato be nàzu nutefewɔla alea? Ðekae nye dɔwɔwɔ aduadu kple mia gbɔ hamemegãwo. (Hebritɔwo 13:17) Esi Kristotɔ tsitsiwo lɔ̃ ɖe edzi be Kristo ye wotia wònye Kristo-hamea fe Ta ta la, wowɔa nutefe na amesiwo wotia be ‘woanyi Mawu fe hamea.’ (Dɔwɔwɔwo 20:28) Aleke masɔ o enye si be woahe nya ɖe hamemegã siwo wotia fe tanyenye ŋu alo aɖe bubu le wo ŋu! Ele be nàse le ɖokuiwò me be yeawɔ nutefe na “dɔla nutefewɔla kple aɖaŋudzela” la kpakple amesiwo ŋudɔ wòwɔna tsɔ maa ‘gbɔgbɔmenuɖuɖu le ɣeyiɣi nyui dzi’ la hã. (Mateo 24:45) Xlẽ Gbetakpɔxɔ kple agbalẽ siwo kpena ɖe eŋu eye nàtsɔ wo me nyawo awɔ dɔe enumake.
Lɔlɔ̃ Ðeɖefia le Wò Nuwɔnawo Me
Paulo ŋlɔ ɖo ɖe Kristotɔ siwo le Tesalonika be: “Mi katã mia dome amesiame fe lɔlɔ̃, si mietsɔna lɔ̃a mia nɔewo la, sɔa gbɔ ɖe edzi.” (Tesalonikatɔwo II, 1:3) Tsitsi le lɔlɔ̃ me nye tsitsi le gbɔgbɔ me fe akpa vevi aɖe. Abe alesi woŋlɔe ɖe Yohanes 13:35 ene la, Yesu gblɔ be: “Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.” Nɔvilɔlɔ̃ sia menye seselelãme fe nu ɖeɖeko o. Vine’s Expository Dictionary of Old and New Testament Words gblɔ be: “Nuwɔna siwo me lɔlɔ̃ dzena le ko mee wodzea sii le.” Ẽ, àyi edzi anɔ tsitsim le go sia me ne lɔlɔ̃ dzena le wò nuwɔna me!
Le kpɔɖeŋu me, míexlẽ le Romatɔwo 15:7 be: “Mixɔ mia nɔewo.” Mɔ ɖeka si dzi nàto aɖe lɔlɔ̃ afia enye be nàdo gbe na haxɔsetɔwo kple ame yeyewo—vividoɖeameŋutɔe kple dzonɔamemetɔe—le hame fe kpekpewo me! Dze agbagba nànya wo nyuie. ‘Tsɔ ɖe le eme’ na amewo. (Filipitɔwo 2:4) Ðewohĩ àte ŋu aɖe amedzrowɔwɔ afia akpe ame vovovowo ayi afewò mee. (Dɔwɔwɔwo 16:14, 15) Ame bubuwo fe blibomademade ate ŋu ado alesi wò lɔlɔ̃ de toe akpɔ ɣeaɖewoɣi, gake ne èdze agbagba ‘he adodo kpli wo le lɔlɔ̃ me’ la, ànɔ eɖem fia be yele tsitsim.—Efesotɔwo 4:2.
Míafe Nunɔamesiwo Zazã Atsɔ Ado Subɔsubɔ Dzadzɛ Ðe Ŋgɔe
Le blema ɣeyiɣiwo me la, menye Mawu fe amewo katãe wɔ wo tɔ sinua tsɔ do alɔ Yehowa fe gbedoxɔa o. Eyata Mawu dɔ efe nyagblɔɖilawo, abe Xagai kple Maleaxi ene, be woade dzo Efe amewo me le go sia me. (Xagai 1:2-6; Maleaxi 3:10) Kristotɔ tsitsi siwo li egbea zãa wofe nunɔamesiwo tsɔ doa alɔ Yehowa fe tadedeagu dzidzɔtɔe. Srɔ̃ amesiawo fe kpɔɖeŋu to gɔmeɖose si le Korintotɔwo I, 16:1, 2 dzi wɔwɔ me, ale be ‘nànɔ nane dzram ɖo ɖi’ edziedzi be nàdzɔ na hamea kple na Yehowa Ðasefowo fe xexeame katã fe dɔa. Mawu fe Nya do ŋugbe be: “Amesi fã nu le yayra me la, axa nu hã le yayra me.”—Korintotɔwo II, 9:6.
Mègaŋe aɖaba fu nunɔamesi bubu siwo le asiwò, abe wò ɣeyiɣi kple ŋusẽ ene, dzi o. Dze agbagba ‘nàfle ɣeyiɣi’ tso wɔna siwo mele vevie tututu o si. (Efesotɔwo 5:15, 16; Filipitɔwo 1:10) Srɔ̃ wò ɣeyiɣiwo zazã nyuie. Esia wɔwɔ ate ŋu ana wòanɔ bɔbɔe na wò be nàkpɔ gome le Fiaɖufe Akpata dzadzraɖodɔwo kple dɔwɔna mawo tɔgbe si doa Yehowa fe tadeagu ɖe ŋgɔ la wɔwɔ me. Wò nunɔamesiwo zazã le mɔ sia nu agaɖee afia be èle Kristotɔ tsitsi zum.
Yi Edzi Nàɖo Tsitsinyenye Gbɔ!
Ŋutsu kple nyɔnu siwo doa vevi nusɔsrɔ̃ eye sidzedze su wo si, esiwo nye gbefãɖela dovevienuwo, esiwo wɔa nu fɔmaɖimaɖitɔe, esiwo wɔa nutefe heɖea lɔlɔ̃ fiana, eye wolɔ̃na faa be yewoatsɔ yewofe ŋusẽ kple ŋutilãmenuwo ado alɔ Fiaɖufea fe dɔa nye yayra gã aɖe nyatefe. Eyata mewɔ nuku o be apostolo Paulo de dzi fo be: “Mina míagblẽ Kristo fe nufiafia fe gɔmedzedze ɖi, eye míade ŋgɔgbe ate ɖe [tsitsi] ŋuti”!—Hebritɔwo 6:1.
Kristotɔ tsitsi bibi ye nènyea? Alo ɖe nègakpɔtɔ nye gbɔgbɔmevidzĩ le mɔ aɖe nua? (Hebritɔwo 5:13) Le go eveawo siaa me la, ɖoe be nàfo ɖokuiwò ɖe ɖokuisinusɔsrɔ̃, gbefãɖeɖe, kple lɔlɔ̃ ɖeɖefia nɔviwòwo me. Xɔ aɖaŋuɖoɖo kple amehehe ɖesiaɖe si ame tsitsiwo ana wò. (Lododowo 8:33) Tsɔ agba si Kristotɔnyenye da ɖe dziwò la bliboe. Le ɣeyiɣi kple agbagbadzedze megbe la, wò hã àte ŋu “[ade] Mawuvi la dzixɔse kple sidzedze fe ɖekanyenye la gbɔ, azu ŋutsu blibo, eye míade Kristo fe tsitsime blibo la fe dzidzenu la gbɔ.”—Efesotɔwo 4:13.
[Nya si ɖe dzesi si le axa 27]
Kristotɔ tsitsiwo nana hamea lia ke ɖe edzi. Wokpɔa ŋusẽ nyui ɖe hamea fe nɔnɔme ɖedzesiwo dzi
[Nɔnɔmetata siwo le axa 29]
Ame tsitsiwo doa ŋusẽ hamea to ɖetsɔtsɔ le eme na ame bubuwo me


text:
A
Le akɔdaɣi sia
Dukɔmevi lɔlɔtɔwo,
Migatrɔ mìa ɖokuiwo zu agbeli dzekpolowo
…le dukɔa tutu ɖo fe fufutoto me
…be sedzikpɔlawo fe asibidɛwo
…nava ɖe mi afu gbe ɖe gakpɔ me
…be miafe agbedome nava gblẽ o
Kpɔ ɖa! Ne ete ŋu si le wo nu alekekeake hã la,
…dunyahehawo afli wò kpokpokpo
Be gbadagba ŋutasẽlawo nava vuvu wò
…atrɔ dukɔ sia azu ŋunyɔnu
B
Le akɔdaɣi vevi sia
Nyadzɔdzɔdɔwɔla lɔlɔawo
Migatrɔ mia ɖokuiwo zu avutsu klẽnɔwo
…anɔ wowom wowowo ne ŋutifafa li
Gake ahana womagaxɔ mia dzi se le nyadzɔgbewo
…atsɔ dunyahehawo fe dzi ade xaxa me
…be wo yomedzelawo nado avugo ɖe wo nɔewo ŋu o
Miawoe nye dukɔ la fe ŋku kple nu
Ta, milè be na miafe adewo
Ye miafe nuŋlɔtsiwo nanye tsi vavãwo
C
Le akɔdaɣi sia
Nɔvi dunyahelawo
Minyae be yewoe nye dukɔa fe sɔti
…menye miawoe akaka dukɔ sia o
Eyata miafe dziwo naɖi de me bɔkɔɔ
…be miazɔ le ŋutifafa me
“Ame sia de fetsum
…ekemɛ kam du”
Metsonuwoe nye hunyahunya kple dukɔa fe nunɔamesiwo dome gbegblẽ.
Ne miekaka dukɔ si dzi miebe yewoaɖu ɖe,
…ekae aganɔ mia te le etsɔ me?
D
Le akɔdaɣi sia
Akɔdadadzikpɔlawo kple wofe kpeɖeŋutɔwo
Mina be numekɔkɔ kple nyatefe nawɔ dɔ
Be dzixɔse nabla dziwo katã ɖe ŋutifafa fe atiwo ŋu.
Ne ame dzi dede ɖe amenɔvi ŋu nye miafe gomea,
Ahe aʋawɔwɔ manyatalenuwo kple dugbagbã ave
E
Taflatse, miɖo ŋku edzi be
Ghana ɖeka koe le mìa si
Eya deka pɛ koe nye mía denyigba
Minyae be
Ne agalã fe akplɔwo kple afɔ viwo fli ɖa pɛ ko la,
Anya lé na elélawo kaba woatsɔ afo numedetsie
Eyata dukɔ sia le ko abe meli si agba sam le afu fe goglofe ene
Ne melia ŋɔ vie koa,
…anyrɔ
Agblẽ agbedome na mí eɖolawo keŋkeŋkeŋ
Amoafowaa Sefa Cecilia
Translated into Ewe by Simon K. Kokofi with the help of Bruce Senam McBrian


text:
Miyi Edzi Miatsɔ Nusɔsɔ Asubɔe
Miyi Edzi Miatsɔ Nusɔsɔ Asubɔe
“Mana gbegbɔgblɔ dzadzɛ dukɔwo, ne wo katã nayɔ Yehowa ŋkɔ, eye woatsɔ nusɔsɔ asubɔe.”—ZEFANYA 3:9, NW.
1. Nukae le dzɔdzɔm le Zefanya 3:9 fe emevava nu?
GBEGBƆGBLƆ 6,000 lɔfoe wodona le anyigbaa dzi godoo egbea. Tsɔ kpe ɖe esiawo ŋu la, degbe, alo gbe vovovowo li wodona le nuto aɖewo koŋ me. Amewo ɖadoa gbe vovovowo tso Arabgbe dzi vaseɖe Zulugbe dzi o, Mawu wɔ nu ɖedzesi aɖe. Ena amewo le afisiafi te ŋu srɔ̃ gbegbɔgblɔ dzadzɛ ɖeka pɛ hedonɛ hã. Esia le dzɔdzɔm wònye ŋugbe si wodo to nyagblɔɖila Zefanya dzi fe me vava be: “Nye [Yehowa Mawu] mana gbegbɔgblɔ dzadzɛ [si nye “nuyi kɔkɔe” le nyaa ŋutɔŋutɔ nu] dukɔwo, ne wo katã nayɔ Yehowa ŋkɔ, eye woatsɔ nusɔsɔ asubɔe.”—Zefanya 3:9, NW fe etenuŋɔŋlɔ.
2. Nukae nye “gbegbɔgblɔ dzadzɛ” la, eye nukae wòna wote ŋu wɔ?
2 “Gbegbɔgblɔ dzadzɛ” lae nye Mawu fe nyatefea si le efe Nya, Biblia, me. Vevietɔ enye nyatefe si ku ɖe Mawu fe Fiaɖufe, si akɔ Yehowa fe ŋkɔ ŋu, aʋli efe dziɖulanyenye ta, ahahe yayrawo vɛ na amefomea ŋu. (Mateo 6:9, 10) Esi gbegbɔgblɔ dzadzɛ la koe nye gbegbɔgblɔ si ŋu kɔ le gbɔgbɔ me gome ta la, dukɔwo katã me tɔwo kple amefomeviwo katãe donɛ. Enaa wote ŋu tsɔa “nusɔsɔ” subɔa Yehowae. Eyata wosubɔnɛ le ɖekawɔwɔ me, alo “kple tameɖoɖo ɖeka.”—The New English Bible.
Mɔ Meli na Ameŋkumekpɔkpɔ O
3. Nukae kpena ɖe mía ŋu be míasubɔ Yehowa le ɖekawɔwɔ me?
3 Abe Kristotɔwo ene la, míedaa akpe ɖe gbevovovodola siwo míenye hafi le nu wɔm aduadu la ta. Togbɔ be míeɖea gbefã Fiaɖufeŋutinyanyuia le amegbetɔwo fe gbegbɔgblɔ geɖe me hã la, míele Mawu subɔm ɖekae. (Psalmo 133:1) Esia le bɔbɔe elabena, afika kee míeɖale le anyigba dzi o, míedoa gbegbɔgblɔ dzadzɛ ɖeka la wònye kafukafu na Yehowa.
4. Nukatae mele be ameŋkumekpɔkpɔ aɖeke nanɔ Mawu fe amewo dome o?
4 Mele be ameŋkumekpɔkpɔ aɖeke nanɔ Mawu fe amewo dome o. Apostolo Petro na ema me kɔ esime wòɖe gbefã le Trɔ̃subɔdukɔ me tɔ aʋafia Kornelio fe afeme le fe 36 M.Ŋ. me eye esia ʋãe wògblɔ be: “Medze sii le nyatefe me be, Mawu mekpɔa ame ŋku me o, hafi boŋ le dukɔ sia dukɔ me, amesi ke vɔ̃nɛ, eye wòwɔa nu dzɔdzɔe la, eya dzea eŋu.” (Dɔwɔwɔwo 10:34, 35) Esi ema nye nyatefe ta la, ameŋkumekpɔkpɔ, mamadedeameme, alo amedzidede aɖeke mele Kristo-hamea me o.
5. Nukatae wònye nu gbegblẽ be míana mama naɖo hamea me?
5 Esi kɔledzivi aɖe de Fiaɖufe Akpata me la, egblɔ be: “Zi geɖe la, sɔlemehawo hea gbe aɖe dolawo alo gbeɖekadolawo ɖe wo ɖokui ŋu. . . . Yehowa Ðasefowo nɔ anyi ɖekae eye womema ɖe fufofo vovovowo me o.” Gake blema Korinto-hamea me tɔ aɖewo nɔ mama dem amewo me. Le mama dede amewo me ta la, wonɔ tsitre tsim ɖe Mawu fe gbɔgbɔ kɔkɔea fe dɔwɔwɔ ŋu, elabena etua ɖekawɔwɔ kple ŋutifafa ɖo. (Galatiatɔwo 5:22) Nenye be míanɔ mamadedeamame dom ɖe ŋgɔ le hamea me la, míanɔ nu wɔm tsi tre ɖe gbɔgbɔa fe mɔfiafia ŋu. Eyata mina apostolo Paulo fe nya siwo wòŋlɔ na Korintotɔwo nanɔ susume na mí bena: “Mele nu xlɔ̃m mi, nɔviwo, le mía Afetɔ fe ŋkɔa dzi bena, mi katã miagblɔ nya ɖeka, eye mamã aɖeke naganɔ mia dome o; ke miazu blibo le tame ɖeka kple susu ɖeka ma me.” (Korintotɔwo I, 1:10) Paulo te gbe ɖe ɖekawɔwɔ dzi le efe lɛta si wòŋlɔ ɖo ɖe Efesotɔwo hã me.—Efesotɔwo 4:1-6, 16.
6, 7. Aɖaŋu kae Yakobo ɖo ku ɖe ameŋkumekpɔkpɔ ŋu, eye aleke nya mawo sɔ na míe?
6 Wobia ameŋkumemakpɔmakpɔ tso Kristotɔwo si tso gbaɖegbe ke. (Romatɔwo 2:11) Esi fe alafa gbãtɔ me hamea me tɔ aɖewo nɔ kesinɔtɔwo dzi dem ta la, nusrɔ̃la Yakobo ŋlɔ bena: “Nɔvinyewo, migatsɔ ame ŋkumekpɔkpɔ lé Yesu Kristo, mía Afetɔ, si nye ŋutikɔkɔe fe Afetɔ la, fe dzixɔse me ɖe asi o. Elabena ne ŋutsu aɖe de sikasigɛ asi, eye wòdo awu nyui heva yi ɖe miafe fufofe, eye ame dahe aɖe hã do awu foɖi va me, eye mielé ŋku ɖe amesi do awu nyui la ŋu, eye miegblɔ bena: Wò la, bɔbɔ nɔ tefe nyui sia, eye miegblɔ na ame dahe la bena: Wò la tsi tre ɖe afima alo bɔbɔ nɔ afii le nye afɔɖodzinu te la, ɖe miede vovo amewo dome le mia ɖokui me, eye miezu tamesusu vɔ̃wo ʋɔnudrɔ̃lawo o mahã?”—Yakobo 2:1-4.
7 Ne dzimaxɔsetɔ kesinɔtɔ siwo do sikasigɛwo kple awu nyuiwo kple dzimaxɔsetɔ dahe siwo do awu foɖiwo va Kristotɔwo fe kpekpe aɖe la, wowɔa nu ɖe kesinɔtɔawo ŋu etɔxɛe. Wonaa zikpui wo ɖe “tefe nyui,” esime wogblɔna na ame daheawo be woatsi tre alo anɔ anyi ɖe anyigba le ame aɖe fe afɔ nu. Gake Mawu na Yesu fe tafevɔsa la ameŋkumemakpɔmakpɔtɔe, ɖe kesinɔtɔwo kple ame dahewo siaa ta. (Hiob 34:19; Korintotɔwo II, 5:14) Eyata ne míafe nu adze Yehowa ŋu eye míasubɔe kple nusɔsɔ la, mele be míakpɔ ame ŋku me alo ‘ado vivi ɖe ame aɖewo ŋu le mía ŋutɔwo fe viɖe ta o.’—Yuda 4, 16.
Miɖe Mia Ðokui Ða tso Liʋiliʋilili Ŋu
8. Nukae dzɔ le esi Israel-viwo li liʋiliʋi ta?
8 Be míate ŋu alé míafe ɖekawɔwɔ me ɖe asi eye Mawu nayi edzi akpɔ ŋudzedze ɖe mía ŋu la, ele be míawɔ ɖe Paulo fe aɖaŋuɖoɖoa dzi be: “Miwɔ nuwo katã liʋiliʋilili kple ɖikeke manɔmee.” (Filipitɔwo 2:14, 15) Israel-vi xɔsemanɔsitɔ siwo woɖe tso Egiptetɔwo fe kluvinyenye me la li Mose kple Aron ŋu si fia be woli Yehowa Mawu gɔ̃ hã ŋu. Le esia ta, ŋutsu siwo katã xɔ tso fe 20 heyi la dometɔ aɖeke meɖo afɔ Ŋugbedodonyigbaa dzi o ke boŋ woku le fe 40 gbedzimɔzɔzɔa me, negbe nutefewɔla Yosua kple Kaleb kpakple Lewi-viwo ko. (Mose IV, 14:2, 3, 26-30; Korintotɔwo I, 10:10) Liʋiliʋilili me tsonu vɔ̃ɖi kae nye si!
9. Nukae dzɔ ɖe Miryam dzi le efe liʋiliʋililia ta?
9 Esia fia nusi ate ŋu adzɔ ɖe dukɔ blibo si lia liʋiliʋi la dzi. Ke liʋiliʋilila ɖekaɖekawo ya ɖe? Mose daa, Miryam, kpakple nɔviaŋutsu Aron, li liʋiliʋi be: “Mose ɖeɖe koe Yehowa fo nu kplia? Ðe mefo nu kple míawo hã oa?” Nuŋlɔɖia gblɔ kpee be “Yehowa see.” (Mose IV, 12:1, 2) Nukae do tso eme? Mawu bɔbɔ Miryam, amesi edze fã be eyae xɔ ŋgɔ le nyatofoetoto sia me la, ɖe anyi. Le mɔ ka nu? To nana be anyi nafo ɖe eŋu kple enyanya yi ɖe asaɖaa godo hena ŋkeke adre vaseɖe esime eŋu kɔ me.—Mose IV, 12:9-15.
10, 11. Nukae ate ŋu ado tso liʋiliʋilili si ŋu womelé ŋku ɖo o me? Wɔ efe kpɔɖeŋu.
10 Liʋiliʋilili menye nufofo tso nugbegblẽwɔwɔ aɖe ŋu ko o. Amesiwo lia liʋiliʋi edziedzi tsia dzi ɖe wofe seselelãmewo alo ɖofe ŋu fũ akpa, hehea susu va wo ɖokui dzi tsɔ wuMawu dzi. Ne womelé ŋku ɖe esia ŋu o la, edea mama gbɔgbɔmenɔviwo dome hedoa kplamatse wofe agbagbadzedze be yewoasubɔ Yehowa aduadu la. Esia le alea elabena liʋiliʋililawo toa nyatofoe henɔa mɔ kpɔm ɖikekemanɔmee be ame bubuwo nade yewo dzi.
11 Le kpɔɖeŋu me, ame aɖe afo nu atsi tre ɖe alesi hamemegã aɖe wɔa efe dɔdasi le hamea me alo kpɔa efe agbanɔamedziwo gbɔe ŋu. Ne míeɖo to se nyatofoetolaa fe nyawo la, míate ŋu ava nɔ nuwo bum abe alesi wòbua wo ŋui ene. Esime ŋudzedzemakpɔmakpɔ fe kua mekpɔ ɖo mía me haɖe o la, míekpɔa gbegblẽfe aɖeke le hamemegãa fe dɔwɔnawo ŋu o, ke fifia ya míekpɔnɛ. Mlɔeba, hamemegãa fe nuwɔna aɖeke madzɔ le mía ŋkume o, eye míawo hã míava te nyatofoetoto le eŋu. Nɔnɔme sia mesɔ le Yehowa fe amewo fe hamea me o.
12. Nukae liʋiliʋilili ate ŋu agblẽ le míafe fomedodo kple Mawu ŋu?
12 Ŋutsu siwo fe dɔe nye Mawu fe alẽhaa kpɔkplɔ ŋu lili ate ŋu akplɔ ame ade vlododo ame me. Wo ŋu lili alo wo ŋu gbegblẽ vɔ̃ɖi sia ate ŋu agblẽ nu le míafe fomedodo kple Yehowa ŋu vevie. (Mose II, 22:28) Vlodoamela matrɔdzimewo manyi Mawu Fiaɖufea dome o. (Korintotɔwo I, 5:11; 6:10) Nusrɔ̃la Yuda ŋlɔ nu tso liʋiliʋilila siwo “doa vlo afetɔnyenyewo, eye wogblɔa busunyawo ɖe ŋutikɔewo,” alo ŋutsu siwo xɔa ŋgɔ le hamea me la “ŋuti.” (Yuda 8) Mawu mekpɔ ŋudzedze ɖe liʋiliʋilila mawo ŋu o, eye nunya le eme be míafo asa na wofe mɔ vɔ̃a.
13. Nukatae menye nyatofoetotowo katãe gblẽ o?
13 Gake menye nyatofoetotowo katãe medzea Mawu ŋu o. Meŋe aɖaba fu ‘nyatofoe si woto’ le Sodom kple Gomora ŋu dzi o ke boŋ etsrɔ̃ du vɔ̃ɖi eve mawo. (Mose I, 18:20, 21; 19:24, 25) Le Yerusalem, le 33 M.Ŋ. fe Pentekostea megbe kpuie la, “liʋiliʋi ɖo Helatɔwo dome ɖe Hebritɔwo ŋu, elabena wosaa woawo fe ahosiwo ɖi le gbesiagbe dzikpɔkpɔ la me.” Le esia ta, “ame wuieveawo” ɖɔ nɔnɔmea ɖo to ‘ŋutsu adre siwo ŋu ɖaseɖiɖi nyui le’ la ɖoɖo nuɖuɖu mama ‘dɔ vevi’ la nu me. (Dɔwɔwɔwo 6:1-6) Hamemegã siwo li egbea ‘maku to ɖe’ nyatofoe siwo sɔ ‘me’ o. (Lododowo 21:13) Eye le esi tefe be hamemegãwo nanɔ nu fom tsi tre ɖe hati tadeagulawo ŋu la, ele be wofe nyagbɔgblɔ nade dzi fo ahatu ame ɖo boŋ.—Korintotɔwo I, 8:1.
14. Be míate ŋu aɖe mía ɖokui ɖa tso liʋiliʋilili ŋu la, nɔnɔme kae hiã vevie?
14 Ehiã be mí katã míate mía ɖokui ɖa tso liʋiliʋilili gbɔ, elabena nyatofoetoto fe gbɔgbɔ gblẽa nu le ame ŋu le gbɔgbɔ me. Nɔnɔme sia agblẽ míafe ɖekawɔwɔ dome. Ðe etefe la, mina míaɖe mɔ na gbɔgbɔ kɔkɔea be wòatu lɔlɔ̃ ɖo ɖe mía me. (Galatiatɔwo 5:22) Nuwɔwɔ ɖe ‘lɔlɔ̃ fe fiasedede’ la nu akpe ɖe mía ŋu míayi edzi anɔ Yehowa subɔm aduadu.—Yakobo 2:8; Korintotɔwo I, 13:4-8; Petro I, 4:8.
Nɔ Ŋudzɔ Ðe Ameŋugbegblẽ Ŋu
15. Aleke nàde vovototo amenyagbɔgblɔ kple ameŋugbegblẽ domee?
15 Esi wònye be liʋiliʋilili ate ŋu akplɔ ame ade amenyagbɔgblɔ si gblẽa nu me ta la, ele be míakpɔ nyuie le nya si míegblɔna ŋu. Amenyagbɔgblɔe nye amewo kple wofe nuwɔnawo ŋu nya gbɔgblɔ. Gake ameŋugbegblẽ enye alakpanya si wogblɔna be woatsɔ agblẽ ame bubu ŋui. Nya siawo fomevi vɔ̃ɖi eye mesɔ be Mawu subɔlawo nagblɔ wo o. Eyata Mawu gblɔ na Israel-viwo be: “Meganye sakplitɔ nɔ yiyim le wò dukɔ me viwo dome o.”—Mose III, 19:16.
16. Nya kae Paulo gblɔ tso amenyagblɔla aɖewo ŋu, eye aleke wòle be efe aɖaŋuɖoɖoa nakpɔ ŋusẽ ɖe mía dzii?
16 Esi wònye amenyagbɔgblɔ ate ŋu ava zu ameŋugbegblẽ ta la, Paulo fo nu tsi tre ɖe amenyagblɔla aɖewo ŋu. Le nufofo tso ahosi siwo ŋu wòdze be hamea nakpe ɖo ŋu megbe la, eyɔ ahosi siwo “[srɔ̃] kuviawɔwɔ hã henɔa tsatsam tso afeme yi afeme; eye menye kuvia ɖeɖeko wowɔna o, ke boŋ wonye nu kpoloe folawo kple yakanuwɔlawo hã henɔa nya Timoteo I, 5:11-15) Ne Kristotɔ nyɔnu aɖe kpɔe be nukpoloefofo si ate ŋu ava zu ameŋugbegblẽ nye gbɔdzɔgbɔdzɔ na ye la, anyo be wòawɔ ɖe Paulo fe aɖaŋuɖoɖo dzi be, ‘wòalé eɖokui nyuie, wòaganye ameŋugblẽla o.’ (Timoteo I, 3:11) Ẽ, ele be Kristotɔ ŋutsuwo hã nanɔ ŋudzɔ ɖe ameŋugbegblẽ ŋu.—Lododowo 10:19.madzetowo gblɔm.” (
Midzudzɔ Ʋɔnudɔdrɔ̃!
17, 18. (a) Nukae Yesu gblɔ ku ɖe ʋɔnudɔdrɔ̃ mía nɔviwo ŋu? (b) Aleke míate ŋu awɔ Yesu fe nya siwo ku ɖe ʋɔnudɔdrɔ̃ ŋu la ŋudɔe?
17 Ne míegblẽ ame aɖeke ŋu o hã la, ɖewohĩ ahiã be míadze agbagba vevie be míafo asa na ʋɔnudɔdrɔ̃ amewo. Yesu fo nu tsi tre ɖe nɔnɔme ma ŋu esime wògblɔ be: “Migadrɔ̃ ʋɔnu, ne woagadrɔ̃ ʋɔnu mi o. Elabena ʋɔnudɔdrɔ̃, si miedrɔ̃ la, eya ke woatsɔ adrɔ̃ ʋɔnu mi; eye dzidzenu, si mietsɔ dzidze la, eya ke woatsɔ adzidze na miawo hã. Ke nuka wɔ nèkpɔa ati fefe, si ɖo nɔviwò ŋku me la, eye atikpo, si le wò ŋutɔ wò ŋku dzi la, mèdzea si eya o mahã? Alo aleke lawɔ nagblɔ na nɔviwò bena: Na mɔm, ne maɖe ati fefee la le wò ŋku me, eye kpɔ ɖa, atikpo le wò ŋutɔ wò ŋku dzi mahã? Alakpatɔ, ɖe atikpo la le wò ŋutɔ wò ŋku dzi gbã, hafi nàkpɔ nyuie, alesi nawɔ aɖe ati fefee la le nɔviwò fe ŋku me.”—Mateo 7:1-5.
18 Mele be míate kpɔ be míaɖe “ati fefe” le mía nɔvi fe ŋku dzi esime kpɔɖeŋu fe “atikpo” aɖe le kplamatse dom ŋutete si le mía ŋutɔwo si be míadrɔ̃ ʋɔnu dzɔdzɔe la o. Le nyatefe me la, ne míese alesi gbegbe Mawu nye nublanuikpɔlae me la, madzro mí be míadrɔ̃ ʋɔnu míafe gbɔgbɔ me nɔviŋutsuwo kple nɔvinyɔnuwo o. Aleke míate ŋu ase nu gɔme na wo abe alesi míafe Dzifofofoa wɔnɛ ene? Mewɔ nuku o be Yesu xlɔ̃ nu mí be ‘míadzudzɔ ʋɔnudɔdrɔ̃ ne woagadrɔ̃ ʋɔnu mí o’! Ele be mía ŋutɔwo fe blibomademade dadakpɔ anukwareɖiɖitɔe naxe mɔ na mí be míagadrɔ̃ ʋɔnu siwo Mawu abu be mele dzɔdzɔe o.
Wo Gbɔdzɔ Gake Wodze na Bubu
19. Aleke wòle be míabu haxɔsetɔwoe?
19 Ne míeɖoe kplikpaa be míasubɔ Mawu aduadu kple haxɔsetɔwo la, menye ʋɔnudɔdrɔ̃ wo koe míafo asa na o. Míatre wo bubu. (Romatɔwo 12:10) Le nyatefe me la, míadi nusiwo aɖe vi na wo, menye mía ŋutɔwo tɔ o, eye míatsɔ dzidzɔ awɔ dɔ suesuewo ɖe wo nu. (Yohanes 13:12-17; Korintotɔwo I, 10:24) Aleke míate ŋu alé nɔnɔme nyui sia me ɖe asii? To ŋkuɖoɖo edzi ɣesiaɣi be xɔsetɔ ɖesiaɖe xɔ asi le Yehowa ŋkume eye be míehiã mía nɔewo, abe alesi ko ŋutinuawo dometɔ ɖesiaɖe ku ɖe bubuawo ŋui ene me.—Korintotɔwo I, 12:14-27.
20, 21. Gɔmesese kae le Timoteo II, 2:20, 21 me nyawo ŋu na mí?
20 Enye nyatefe be Kristotɔwo nye anyigoe beli siwo wode subɔsubɔdɔ xɔasia asi na. (Korintotɔwo II, 4:7) Nenye be míawɔ dɔ kɔkɔe sia wòanye kafukafu na Yehowa la, ele be tenɔnɔ si ŋu bubu le nanɔ mía si le eyama kple Via ŋkume. Ne míele dzadzɛ le ŋutilã kple gbɔgbɔ me koe bubu akpɔtɔ anɔ mía ŋu Mawu nazã. Paulo ŋlɔ le esia ŋu be: “Le afe gã me la menye sikanuwo kple klosalonuwo ɖeɖekoe nɔnɛ o, ke boŋ atinuwo kple anyinuwo hã nɔnɛ, ɖewo li bubu le wo ŋu, ɖewo li bubu mele wo ŋu o. Eyata ne ame aɖe klɔ eɖokui keŋ tso nu mawo me la, anye goe, si ŋu bubu le, si ŋuti kɔ, si nyo na afeatɔ fe ŋudɔwɔwɔ, si wodzra ɖo ɖi hena dɔ nyui sia dɔ nyui wɔwɔ.”—Timoteo II, 2:20, 21.
21 Amesiwo menɔa agbe ɖe Mawu fe didiwo nu o la enye ‘goe siwo ŋu bubu mele o.’ Gake ne míenɔ agbe abe mawusubɔlawo ene la, ‘míanye goe, siwo ŋu bubu le, siwo ŋuti kɔ, alo ɖe vovo hena Yehowa fe subɔsubɔdɔ wɔwɔ, kple esiwo wodzra ɖo ɖi hena dɔ nyui sia dɔ nyui wɔwɔ.’ Eyata anyo be míabia mía ɖokui be: ‘“Goe, si ŋu bubu le” ye menyea? Ðe mekpɔa ŋusẽ nyui ɖe haxɔsetɔwo dzia? Ðe menye hamea me tɔ si wɔa dɔ aduadu kple haxɔsetɔwoa?’
Miyi Edzi Miatsɔ Nusɔsɔ Asubɔe
22. Nukae woate ŋu atsɔ Kristo-hamea asɔ kplii?
22 Kristo-hamea le abe fome fe ɖoɖoa ene. Lɔlɔ̃, kpekpeɖeŋu, kple dzidzɔ fe nɔnɔme nɔa fome aɖe me ne emetɔwo katã subɔa Yehowa. Ame vovovo siwo si amenyenye vovovowo le ate ŋu anɔ fome ɖeka me, gake ɖofe si ŋu bubu le le wo dometɔ ɖesiaɖe si. Alea tututue nɔnɔmea le le hamea me. Togbɔ be mí katã míele vovovo—eye míede blibo o—hã la, Mawu he mí ɖe eɖokui ŋu to Kristo dzi. (Yohanes 6:44; 14:6) Yehowa kple Yesu lɔ̃ mí, eye abe fome wɔɖeka ene la, ele kokoko be míaɖe lɔlɔ̃ afia mía nɔewo.—Yohanes I, 4:7-11.
23. Nuka dzie wòle be míaɖo ŋkui ahaɖo kplikpaa be míawɔ?
23 Kristo-hamea si le abe fome ene la hã nye afisi wòsɔ be míakpɔ mɔ be míakpɔ nutefewɔwɔ le. Apostolo Paulo ŋlɔ bena: “Mele didim bena, ŋutsu nado gbe ɖa le afisiafi, eye woado asi kɔkɔewo ɖe dzi, dɔmedzoe kple ɖikeke aɖeke manɔmee.” (Timoteo I, 2:8) Eyata Paulo yɔ nutefewɔwɔ tɔ ɖe dutofo gbedodoɖa “le afisiafi” si Kristotɔwo kpe ta ɖekae le ŋu. Ŋutsu nutefewɔlawo koe wòle be woanɔ hamea tefe ado gbe ɖa le dutofo. Le nyatefe me la, Mawu kpɔa mɔ be mí katã míawɔ nutefe na ye kple na mía nɔewo. (Nyagblɔla 12:13, 14) Eyata mina míaɖoe kplikpaa be míawɔ dɔ aduadu ɖekae, abe ŋutinuwo ene. Mina míasubɔ ɖekae abe Yehowa fe tadeagulawo fe fomea fe akpa aɖe ene. Ƒo wo katã ta la, mina míaɖo ŋku edzi be míehiã mía nɔewo eye Mawu akpɔ ŋudzedze ɖe mía ŋu ahayra mí ne míeyi edzi tsɔ nusɔsɔ subɔ Yehowae.
Aleke Nàɖo Wo Ŋui?
• Nukae kpena ɖe Yehowa fe amewo ŋu be wotsɔa nusɔsɔ subɔnɛ?
• Nukatae Kristotɔwo foa asa na ameŋkumekpɔkpɔ?
• Nukae nàgblɔ be egblẽ le liʋiliʋilili ŋu?
• Nukatae wòle be míade bubu haxɔsetɔwo ŋu tsɔ wu be míanɔ ʋɔnu drɔ̃m wo?
[Biabiawo]
[Nɔnɔmetata si le axa 15]
Petro de dzesii be “Mawu mekpɔa ame ŋku me o”
[Nɔnɔmetata si le axa 16]
Enya nusitae Mawu bɔbɔ Miryam ɖe anyia?
[Nɔnɔmetata si le axa 18]
Kristotɔ nutefewɔlawo tsɔa nusɔsɔ subɔa Yehowa kple dzidzɔ